text:
Abahinzi batishoboye bo mu murenge wa Sake muri Ngoma bavuga ko bashyirwaho amananiza bagategekwa kugura imbuto n’ifumbire kandi nta bushobozi bafite.
Abo bahinzi bavuga ko baba bashaka kugura ibigori gusa, bakabifumbiza imborera yonyine. Ariko ubuyobozi bwo bukavuga ko abahinzi bakoze ibyo umusaruro wagabuka. Ni ngombwa ko ngo bafumbiza imvaruganda kugira ngo umusaruro wiyongere.
Uwamurera Donathile, umwe mu bahinzi, avuga ko yangiwe kugura imbuto y’indobanure kuko atari aguze ifumbire mvaruganda.
Yagize ati “Njyewe ubu ndimo guhinga ibigori bisanzwe nejeje nabitseho imbuto kuko biriya byiza bagurisha byarananije ndabireka. Ndi umukene nagiye kugura ibigori bantegeka ngo ngure umufuka w’ifumbire mvaruganda kandi ntayo (amafaranga) mfite! Njye nashakaga imbuto y’ibigori yenda bakampa n’ibiro bibiri by’iyo mvaruganda gusa. Ubundi nkazakoresha imborera ariko baranze.”
Ifumbire mvaruganda abahinzi basabwa kugura ni iyitwa DAP na UREA. Mu rwego rwo korohereza abahinzi kugura iyo fumbire, Leta ibishyurira ½ cy’amafaranga ayiguze.
Ubuyobozi bw’umurenge wa Sake ntibwemerera abahinzi kugura imvaruganda ku bilo. Bemerewe kugura umufuka wose w’iyo fumbire, ungana n’ibilo 50. Ifumbire mvaruganda ya DAP igura 410FRw ku kilo naho iya UREA igura 355 FRw ku kilo. Imbuto y’ibigori abahinzi basabwa kugura, yo igura 310FRw ku kilo.
Abo bahinzi bahera aho bavuga ko batabona amafaranga yo kugura imifuka y’ayo mafumbire n’imbuto y’ibigori. Bavuga ko bahinga mu mirima baba bakodesheje. Bagahamya ko baramutse bafashe n’ideni muri banki ryo kugura iyo fumbire, batabasha kuryishyura.
Umuyobozi w’umurenge wa Sake, Mukayiranga Gloriose, avuga ko imbuto n’ifumbire bitangwa ku bahinzi hakurikijwe ubuso bagaragaje bashaka guhingaho. Agira ati: “Ntibikwiye ko hagira ugabanya ifumbire kuko uba ugabanije umusaruro. Ukoresheje ifumbire nke yeza bike akadindiza gahunda yo guhuza ubutaka ngo basarure byinshi ku buso buto.”
Akomeza avuga ko abahinzi bubahirije ayo mabwiriza beza toni esheshatu z’ibigori kuri hegitari. Abatayubahirije bo ngo beza toni eshatu gusa.
Abahugukiwe iby’ubuhinzi bavuga ko ushaka guhinga kimwe ½ cya hegitari, agura ibilo 50 bya DAP n’ibiro 24 bya UREA. Byose hamwe byatwara arenga ibihumbi 29FRw, amafaranga abahinzi bamwe bo muri Sake bavuga ko batabona.


c: text/html

text:
Will Smith yavukiye Philadelphie muri Leta Zunze Ubumwe z’Amerika tariki ya 25 Nzeri 1968. Ni umwana wa kabiri mu bavandimwe bane. Yakuze akundwa cyane ku buryo ku ishuri bari baramuhaye akabyiniriro ka ‘Prince’ (igikomangoma), kubera uburyo bwihariye yagiraga bwo kwivana mu bibazo.
Yaje kureka ibintu byo kwiga yigira gukora ibijyanye na muzika. Muri uwo mwuga w’umuziki yarahamenyakaniye cyane kuko igihangano cye cya mbere yise DJ Jazzy Jeff and the Fresh Prince cyamuhaye inoti zitubutse. Gusa yakundaga gukoresha amafaranga ye mu tuntu n’utundi kuko yahise yiguriramo inzu nziza n’amamodoka. Zimwe muri film yakinnye harimo nka Men in Black, Hitch, I am a legend, n’izindi.
Mu buzima bwe rero yagiye arangwa n’udukoryo (udutangaza) ; tukaba muri iyi nkuru turabagezaho bimwe mu byo mwamumenyaho ndetse n’amatariki yabikoreyeho. Turabagezaho kandi amwe mu magambo yagiye avuga atazapfa kwibagirana mu mitwe y’abayumvise.
- Mu kwezi kwa cyenda, 1990 : Film yitwa “Prince de Bel-Air” nibwo yashyizwe ahagaragara bwa mbere muri Leta Zunze Ubumwe z’Amerika. Iyi film ayikinamo ari umusore muto wari uvuye mu cyaro cy’iwabo ajya kwa nyirarume wari utuye muri karitsiye y’abakire. Tubamenyeshe ko iyi film mu myaka itandatu gusa yari yamaze kwerekanwa hafi kw ;isi yose.
- 31 Ukuboza, 1997 : Will Smith yashyingiranywe na Jada Pinkett, uyu akaba ari umwirabura w’umunyamerika nawe ukina film.
- 25 Gashyantare 2002 : Ubwo Will Smith yiteguraga kwakira igihembo cyiswe Oscar kubera uko yitwaye muri film yitwa Ali, babanje guhamagara Denzel Washington ngo nawe ahabwe igihembo cye, ni uko babona Will Smith asohotse mu birori yiruka. Igihe kigeze cyo kwakira igihembo baramubura, baza kumenya ko yamenye ko umuhungu we bamujyanye kwa muganga igitaraganya, ahitamo kujya kureba uko umwana we amerewe.
- 26 Gashyantare 2005 : Ubwo Will Smith yanyuraga mu gihugu cy’Ubufaransa amenyekanisha film Hitch, yahawe igihembo cy’icyubahiro cyitiriwe Cesar. Uwari uyoboye ibyo birori yatse ikirahure cy’amazi, Will Smith nawe ahita ayaka, bayamuzaniye arayagotomera, ayamara vuba y’uwo mugore Isabelle Adjani. Abari muri ibyo birori bose batashye baseka, ako kaba agakoryo k’umunsi.
Dore amwe mu magambo yavuze :
- « Iyo mbivuze bisetsa abantu cyane, ariko muzabibona. Ndi kubyitaho cyane ku buryo mu myaka nka 15 nzaba Perezida wa leta Zunze Ubumwe z’Amerika. »
- « Hari abantu benshi bagura ibintu bibahenze cyane kandi batanabikeneye, ari ukugira ngo bababaze abanzi babo »
- « Ibibi nibuka muri aka kazi ? Umunsi film yitwa Wild Wild West yungukaga miliyoni 52 z’Amanyamerika, kandi itari nziza. Njye nk’umwe mu bari bashinzwe kuyishyira ahagaragara, byarambabaje kubona yunguka bigeze hariya kandi atari nziza.”
- Iyo nibutse ko ndi umwirabura muri Amerika, byongeye kandi wa Hollywood, biranshimisha”.
Reba Video
Will Smith ni Muntu Ki
Will Smith yavukiye Philadelphie muri Leta Zunze Ubumwe z’Amerika tariki ya 25 Nzeri 1968. Ni umwana wa kabiri mu bavandimwe bane. Yakuze akundwa cyane ku buryo ku ishuri bari baramuhaye akabyiniriro ka ‘Prince’ (igikomangoma), kubera uburyo bwihariye yagiraga bwo kwivana mu bibazo.
at 1:33:00 PM
Labels: ibyamamare

robotstxt: allowed

filter: keep


text:
Chickpeas ni ubwoko bw’ibishyimbo byumye, bisa umuhondo cyangwa igitaka cyerurutse, rimwe na rimwe biba bisa igitaka cyijimye. Ubu bwoko bw’ibishyimbo bukaba buba bubyibushye, mu mpande enye hamwe na kantu gato gasongoye hejuru nta zina ryabyo rizwi mu Kinyarwanda cyane ko bitahahingwa.Ibi bishyimbo bikaba byitwa kandi “ pois chiches” mu gifaransa, "garbanzos" mu cyongereza no mu cy’espagnol, naho "ceci" mu gitaliyani bikaba bisomwa "chéchi".
Mu buhinde, aho ubwoko bw’ibishyimbo “Chickpeas” buboneka mu bwinshi, usanga ho babyita "channa dal", “Kabuli gram” iziri igitaka cyerurutse, cyangwa “bengal gram” iziri igitaka cyijimye.Chickpeas zikaba ari nziza mu kubungabunga ubuzima buzira umuze kuberako zifite protein kandi hakaba nta binure bibamo.
Mu Rwanda, ubu bwoko bw’ibishyimbo, chickpeas, buboneka mu maduka ya bahinde nka Sharma, Patel cyangwa Jan Mohammed. Ndetse no muri Supermarkets nka Nakumatt cyangwa Frulep. Ushobora kubigura byumye (Ipaki cyangwa igice) nkuko ushobora kugura ibiba biri mu dukopo bikaba byo biba bitetse. Ifu ya Chickpeas (“besan flour” cyangwa “gram flour”) ikaba ikoreshwa mu gutegura imitsima(cake) y’abantu bakunda imboga.
Icyitonderwa :
Chickpeas zicyeneye kujandikwa igihe kinini mbere yuko zitekwa. Mugihe utabikoze, zizafata igihe kinini cyane kugirango zishye kandi nabwo zizakomera. Niba hari ibiryo ushaka guteka harimo chickpeas zumye, ibyiza ni ukuziraza mu mazi menshi.
Uburyo bwiza bwo guteka chickpeas, zikaribwa zikonje cyangwa zihoze.
Ibyo ukoresha :
Gr 150 za chickpeas zumye cyangwa abakopo kamwe ka chickpeas ziteguwe.
Amavuta ya Huile d’olive make
Gr 50 pine nuts (pinoli)
Tungurusumu 2, zikase neza mu dupande duto
Utuyiko duto 2 twa cumin seeds
Umunyu
Amazi y’indimu 1 nini
Amavuta y’inka
Uko bitegurwa :
Niba wakoresheje chickpeas zumye, uziraze mu mazi ijoro ryose. Umunsi ukurikira, uziminine maze uzishyire mu kindi gisorori hamwe n’amazi ahagije kuri izo zose.
Utongereyemo umunyu maze ubireke bitogote mu guhe cy’iminota 30-45 kugeza igihe zihiriye. Nizimara gushya, uziminine nanone maze uzunyuguze n’amazi akonje.Niba wakoresheje chickpeas zo mudukopo, uziminine mu mazi ziba zirimo maze uzunyuguze mu mazi akonje.
Shyushya huile d’olive nkeya ku ipanu maze ushyiremo pine nuts. Ugaragure igihe cyose kugeza zimaze gufata ibara. Witonde zishya vuba, zishobora gushirira,
Maze nurangiza wongeremo tungurusumu hamwe na cumin seeds maze ukomeze ukarange mu gihe cy’umunota, nurangiza uhite uzivana ku muriro.
Wongere za chickpeas ku ipanu iriho ibyo wakaranganga maze ubivange.
noneho, uvangemo umunyu mucye hamwe n’amazi y’indimu.
Ushyiremo y’amavuta y’inka maze ubireke bishyuhe ku muriro mucye.
Ushobora kubigabura bikonje cyangwa bihoze. Birushaho kuryoha hamwe n’umugati cyangwa chapatti
Chickpeas zikonje
Chickpeas ni ubwoko bw’ibishyimbo byumye, bisa umuhondo cyangwa igitaka cyerurutse, rimwe na rimwe biba bisa igitaka cyijimye. Ubu bwoko bw’ibishyimbo bukaba buba bubyibushye, mu mpande enye hamwe na kantu gato gasongoye hejuru nta zina ryabyo rizwi mu Kinyarwanda cyane ko bitahahingwa.Ibi bishyimbo bikaba byitwa kandi “ pois chiches” mu gifaransa, "garbanzos" mu cyongereza no mu cy’espagnol, naho "ceci" mu gitaliyani bikaba bisomwa "chéchi".


text:
“Hahirwa umuntu ubonye ubwenge, N’umuntu wiyungura kujijuka. Kubugenza biruta kugenza ifeza, Kandi indamu yabwo iruta iy’izahabu nziza.”Imigani 3:13
Imana yahaye umuntu imbaraga n’ubushobozi bwo kwigenzura akamenya igikwiye agomba gukora n’inzira iboneye nyayo akwiye kunyuramo,mu mbaraga zayo yahisemo ku muha ubwenge n’ubuhanga kugira ngo abashe kubaho mu busonga bw’ubumana Imana yamuhaye. Umuntu wese akwiye gusaba Imana kugira ngo imwereke igice akwiriye kwigenzuraho.
Binyujijwe kandi mu kugira ubwenge buva ku mana,ushobora kumenya no kwishimira icyo Imana ishaka ko uba cyo ariko ibyo ubasha kubigeraho ari uko wemeye kwishimira no kunyurwa n’impanuro z’umutima w’ubwenge Imana itanga. Ujye uhora wibuka ko Imana igukunda uko uri kose kandi ihana abo ikunda” Kuko Uwiteka acyaha uwo akunda, Nk’uko umubyeyi acyaha umwana we yishimana.”Imigani 3:12
Umukristo wese wuzuye,abasha gusangira n’Imana dore ko iba ifite byinshi ishaka gusangira n’abantu bose mu ijambo ryayo. Niyo mpamvu hari ibintu byinshi ugomba kwiga uko Imana ikwigisha utitaye ku ntege nke zawe. Niba hari aho wumva ufite intege nke, emerera ukuri kube muri wowe maze Imana nayo izaguha imbaraga zo kunesha ibyagucaga intege.


text:
Agatsiko k’Indobanure z’Abasirikari, baturutse Uganda, bagategekesha Urwanda igitugu, iterabwoba n’ikinyoma guhera mu 1994 ni REPUBULIKA Y’IMBOHE !
None rero, nk’uko hambere aha rubanda yahagurutse igakuraho ingoma ya cyami n’akarengane kayirangaga, igihe kirageze cyo gushushanya Ubutegetsi Abanyarwanda bakeneye (I) no kugena ingamba zo gusezerera ku neza cyangwa ku nabi Ubuhake bubi bw’Agatsiko k’indobanure (II).
- UBUTEGETSI BUKORERA ABANYARWANDA BUZABA BWUBAKIYE KU ZIHE NKINGI ?
IBANGA RYA 27 : Guca ingeso yo kwikubira birihutirwa
Ikibazo ubutegetsi bushya bugomba guhangana na cyo kugeza bukiranduye burundu : UKWIKUBIRA.
Guhera mu ntangiriro twabonye ko agakoko gatera umwiryane w’urudaca muri bene Kanyarwanda ari umuco mubi wo kwikubira, ibyiza by’igihugu bigakungahaza udutsiko, abenegihugu bakagenda barushaho gutindahara.
Muri iki gihe, urugero rutari kure rugaragaza ko iyo ndwara yamunze Abayobozi b’Urwanda ni imitungo irenze ukwemera ya Paul Kagame, ukuriye Agatsiko k’indobanure kigaruriye Urwanda guhera mu 1994. Inyandiko y’uwitwa Aimable Rukundo yasohotse ku rubuga Leprophete.fr tariki ya 8 Nyakanga 2011, inyandiko yitwa ngo “Niba Perezida Paul Kagame ahisemo kwibera umucuruzi, niyegure ku mwanya w’umukuru w’igihugu mu maguru mashya”, iragaragaza uko Paul Kagame wafashe ubutegetsi ntacyo atunze kigaragara, yasahuye igihugu, ubu akaba yarabaye umuherwe ; nyamara ntazuyaze kwirukana mu ishuri abana ba rubanda rugufi ngo igihugu kirakennye, ntigishobora kubaha inguzanyo kugira ngo babashe kwiga kaminuza:
(1) Kagame afite amazu 2 n’isambu 1 irimo inzu muri USA.
(2) Afite inzu 2 mu Bwongereza
(3) afite inzu 1 mu Budage
(4) Afite imiturirwa 3 muri Eritrea
(5) Afite Hoteli n’indi nzu muri Ethiopia
(6) Afite Hoteli muri Kenya
(7) Afite Hoteli mu Bugereki
(8) Afite amazu 2 n’umurima w’isambu muri Afrika yepfo
(9)Afite inzu ibikwamo ibintu (warehouse) i Dubai
(10) Afite inzu acururizamo i Shangai mu Bushinwa
(11) Afite Hoteli mu kirwa cya Maurisius (Maurice)
(12) Afite imigabane muri sosiyete y’ubwikorezi mu Bwongereza
(13) Afite “company” icuruza amabuye y’agaciro afatanije n’umuhinde mu Buhindi, afite Hoteli n’inzu mu Buhindi
(14) Afite inzu ibikwamo ibintu (warehouse) mu Buyapani.
(15) Imitungo myinshi yo mu mahanga akaba ayihagarariwemo n’abavandimwe be ndetse n’aba hafi mu miryango ye, hamwe n’abandi bamwe abyandikishaho. Tukaba twashoboye kumenya ko imitungo ye myinshi yo muri Aziya icungwa na murumuna we, bivugwa ko akorera ambassade mu Bushinwa, ariko mu by’ukuri ashinzwe imitungo y’umuryango.
(16) Ikindi twashoboye gutahura ni uko bamwe mu bantu boherezwa gukorera ambasade z’ u Rwanda hanze, haba harimo abagomba gukurikirana imitungo ye. Ingero twabonye ni nyinshi nka ba NYIRUBUTAMA n’abandi boherezwa nk’abajyanama muri Ambassade zo hanze.
(17) Usibye iyo mitungo yo hanze, twashoboye kumenya ko hari n’indi myinshi iri mu Rwanda. Hafi 70% by’ubucuruzi bubera mu Rwanda byose ni ibya Kagame. Ndetse ababizi neza banatubwiye ko amasoko yose ya leta, 80% yose ariwe uyiha. Twamenyeshejwe ko amanama yose abera mu Rwanda, amafaranga hafi ya yose avuyemo aba ari aye. Twanabwiwe kandi ko amazu ari kubakwa akomeye yose yubakwa na we biciye muri Fair Construction. Twabwiwe uko akorana mu bwubatsi na Arab contractors ndetse n’Abashinwa. Twamenyeshejwe uko yifatira “budget” yose y’amafaranga yo kugura ibikoresho by’Ingabo z’igihugu, maze akabihererwa ubuntu n’Amerika n’Abongereza, maze amafaranga yari agenewe kubigura akayasangira n’ibisahiranda by’Abazungu bakoze uko bashoboye ngo abiherwe ubuntu.
(18) Twabwiwe uko afata amafaranga ava mu mazu y’abategetsi bose bahunze harimo n’imitungo ya Rujugiro. Twabwiwe kandi uko yatwaye imitungo yose ya Alfred Kalisa, yamara kuyitwara akagurisha BCDI na ECOBANK. Twamenye kandi ko muri iyo ECOBANK, imigabane hafi ya yose ari iye.
(19) Twabwiwe uko yatwaye BACAR akayigarurira maze yarangiza akayigurisha na FINA BANK yo muri Kenya, kandi iyo Fina bank ikaba irimo imigabane ye myinshi. Banadutangarije ukuntu 50% y’imigabane muri MTN Rwanda ari iye.
(20) Badutangarije byinshi bikomeye kugeza n’aho batubwiye ko NSSF yahoze ari Caisse Sociale du Rwanda yayihinduye iye bwite.
(21) Twamenye kandi ko RAMA yayigaruriye akaba ari we ucunga imigabane yose y’abanyamuryango ba RAMA kandi akayikoresha uko ashatse.
(22) Twamenye ko ikigega FARG agikoramo uko ashatse n’igihe ashakiye.
(23) Batubwiye indege afite ze bwite, batubwiye ubwato bukomeye afite.
(24) Badutangarije ko ubu amaze kwiyemeza gushora imari muri Malawi aho agiye guhinga itabi mu isambu nini cyane, kandi ngo akazabanza gushyira kaburimbo mu mihanda myinshi ya MALAWI.
(25) Twabwiwe uko ashaka gushora imari muri sosiyete zicuruza mu bihugu bya CEDEAO.
(26) Twabwiwe imigabane afite muri sosiyete yo muri NIGERIA icukura Petroli.
(27) Tuzi neza ko umutungo wose w’ Umuryango FPR yawigaruriye, akaba awukoresha wenyine, uko abyumva.
Ahari umwotsi haba hari umuriro….! Biramutse bibaye impamo ko Paul Kagame atunze ibi byose, mu myaka 20 gusa amaze ku butegetsi, ubwo se kuba umukuru w’igihugu cy’Urwanda ntiyaba abihesheje isura mbi cyane kuko ntaho byaba bitaniye no kuba igisambo cy’ingufu, umwambuzi witwaza ubutegetsi afite, igihugu akacyeza ? Ubwo se Abaturarwanda ntibaba barasubijwe mu buhake bubi bwo kugokera inyungu z’umuntu umwe gusa, akiberaho mu murengwe bo bicwa n’inzara kuko asahura byose ntagire icyo asiga inyuma ? Ubwo se umuntu nk’uyu abaturage bazakomeza kumurebera gusa kugera ryari ?
IBANGA RYA 28 : Kubungabunga inyungu rusange
INTEGO ihatse izindi ubutegetsi bushya bukwiye kuzaharanira : kubungabunga INYUNGU RUSANGE (Intérêt général).
Gukora politiki bifitanye isano no gucunga neza inyungu rusange kugira ngo Abenegihugu nibasaranganya bataryamirana, buri wese akagira icyo ahabwa kimukwiye, bibafashe kugera ku munezero buri wese yifuza. Ikibazo abategetsi b’Abanyarwanda bakunze kugira ni uko bashyira imbere inyungu zabo bwite bakazisumbisha inyungu rusange, uhawe umwanya mu buyobozi bw’igihugu cyangwa se agashingwa gucunga ibya rubanda akihutira kubanza “GUKURAMO AYE”!
Guhera ku gihe cya gikoloni, kwiba umuzungu ntibyafatwaga nk’icyaha, ndetse ahubwo benshi bakabibonamo igikorwa cy’ubutwari ! Nyuma y’ubwigenge bw’Urwanda, uwo muco mubi wakomeje guhabwa intebe mu mutimanama w’Abanyarwanda batari bake. Kwiba Leta aho kugawa byakomeje gufatwa nk’ikimenyetso cy’ubwenge. Twibuke na wa mugani ugira ngo “Umugabo ni urya utwe akarenzaho n’utw’abandi”, burya nawo ugana akariho!
Nyamara iyo witegereje ibihugu byateye imbere mu majyambere, umwihariko wabyo ni uko byakoze ibishoboka bikumvisha Abenegihugu babyo ko umwiryane udashobora gushira niba umuco wo gushyira imbere gusa inyungu z’umuntu ku giti cye udacitse, hagafatwa gahunda yo kubahiriza ku buryo budasubirwaho inyungu rusange (Intérêt général). Koko rero ishema ryo kwitwa Abasangiragihugu (peuple), ryaturuka he niba abantu badashoboye kumvikana ku ngamba zo gusangira inyungu, ahubwo bagahora bakebagurana nk’abakeba, kuko bamwe barya bagacura abandi ?
Niba Urwanda rushaka kugira amahoro arambye, abaturage bagahinduka by’ukuri abasangiragihugu bashaka kugera ku iterambere ridasiga bamwe ku ruhande, nitwemere duhindure imyumvire n’imyifatire, dushyire imbere INYUNGU RUSANGE, tuzubahirize, tuzibungabunge, ubiciyeho akigira indakoreka abihanirwe.
IBANGA RYA 29.: Kurwanya icyaha cyo kwiba
ICYAHA kizashyirwa hejuru y’ibindi (crime par excellence) : kwiba no kunyereza umutungo wa Leta, uw’amashyirahamwe…, kugerageza kwikubira umutungo uhuriweho na benshi.
Repubulika y’ABIGENGA izashingira ku itegeko nshinga rigaragaza neza inyungu rusange Abenegihugu bumvikanaho, uburenganzira n’inshingano za buri wese. Andi mategeko azarushaho kuyobora imibanire hagati y’abenegihugu kugira ngo akarengane no kuryamirana bijye biherako bikosorwa bitarahungabanya umutekano n’amahoro buri wese akeneye. Aya mategeko ni nayo azateganya uko amakimbirane akemurwa, yerekane ibyaha Abenegihugu bagomba kwirinda n’uko abakosheje bahabwa igihano gikwiye.
Niba dushaka guhindura igihugu cyacu kigashobora gufata ingufu zo kugana inzira y’iterambere ubutarorinyuma, icyaha cyo gusahura no kunyereza ibya rubanda gikwiye kwitabwaho ku buryo bw’umwihariko, dore ko twabonye ukuntu gifite imizi miremire mu muco wacu. Nicyamaganwe mu mashuri, gihabwe induru mu nsengero n’amakiliziya, kiganirweho mu nama z’utugari n’imirenge…ariko kinateganywe n’amategeko asobanutse y’igihugu.
IBANGA RYA 30 : Igihano gihabwa uwanyereje ibya rubanda
UMWANZI W’IGIHUGU : Azitwa umwanzi w’igihugu umuntu wese uzishora mu cyaha cyo kunyereza umutungo rusange, by’umwihariko abategetsi n’abashinzwe gucunga uwo mutungo bazahanwa by’intangarugero.
Politiki aho iva ikagera ishingira ku bushobozi bwo kwegeranya Abanyagihugu, bagafata icyemezo cyo kugena UMWANZI n’INSHUTI. Inshuti ni iyo dusangiye inyungu, tugafatanya kuzibungabunga. Umwanzi ni ubangamiye inyungu zacu, akaba ashobora no kuzangiza. Iyo umwanzi amaze kuboneka, igihugu kirundanya ingufu kikamurwanya kitababarira. Iyo umwanzi ari igihugu cy’amahanga, kumurwanya byitwa intambara (la guerre). Iyo umwanzi agenwe mu gihugu imbere, haba hatangiye intambara y’isubiranamo (la guerre civile).
Aho kugira ngo Abanyarwanda bakomeze guteshwa igihe no gushorwa mu ntambara zo kwikora mu nda, duhamagarirwa kurwanya abanzi batari bo: Kayumba Nyamwasa, Ibipinga, FDLR…. dukwiye kubona neza ko Umwanzi KABOMBO w’Urwanda ari uriya usahura umutungo uhuriweho n’Abanyagihugu benshi, akawugira uwe bwite! Uwo ni we dukwiye guhagurukira tukamurwanya twivuye inyuma. Arabikwiye, arabikwiye rwose!
IBANGA RYA 31 : Igihano ntangarugero
IGIHANO NTANGARUGERO kizahabwa uwo inkiko zihamije icyo cyaha : gucibwa ikiganza cy’iburyo mu ruhame.
Icyaha kidasanzwe kigenerwa igihano kidasanzwe. Hejuru y’ibindi bihano biteganyirizwa icyaha cyo gusahura ibya rubanda (harimo no gusubiza ibyibwe) REPUBULIKA y’ABIGENGA ikwiye kuzashyiraho igihano cy’intangarugero, kigatangirwa mu ruhame kugirango uwakoze icyo cyaha abere isomo rifasha abandi kutazongera gutekereza kukigwamo. Gucibwa ikiganza cy’iburyo bigaherekezwa n’ikimwaro gikomeye bishobora gutegenywa n’itegeko.
Na none iki gihano hari abakumva ko kirenze urugero cyangwa se ari icya kinyamaswa. Nyamara ntitwibagirwe ko mu mategeko y’ibihugu bitari bike, igihano cyo kwicwa giteganijwe, kandi kugeza magingo aya abantu bakaba bagihabwa. Uwareba umwiryane watumazeho abantu basaga miliyoni, bazize ko akageso ko gushaka kwikubira kabaye nk ‘umuco karande mu bayobozi b’igihugu cyacu, ni iki tutatanga ngo uwo muco mubi ucike, Abenegihugu ntibazongere kudupfana bazize inda mbi y’ababayobora ?
IBANGA RYA 32 : Ubwami cyangwa Repubulika?
Kuba Ubutegetsi bwafata ishusho y’Ubwami bushingiye ku Itegeko nshinga (Monarchie constitutionnelle), nk’uko hari bamwe mu benegihugu babyifuza, nta kibazo mbibonamo. Hari ibihugu byinshi byateye imbere bifite Abami. Gusa ukurikije amateka y’Ubwami mu Rwanda, ukareba n’aho imyumvire y’Abanyarwanda igeze muri iki gihe, kwemera ingoma ya cyami byagora benshi. Ingoma ya cyami yavuzweho byinshi bibi birimo gushingira ku bwoko no kwikubira kurenze urugero. Mu gihe tugihanganye n’ingaruka mbi z’imitegekere yo mu gihe cya cyami (umuco mubi w’ubuhake), simbona ko aribwo twasubira inyuma ngo tujye gushakira igisubizo ku bwami tugaya ! Abakunzi b’Umwami bihangane, bakomeze urugamba, ariko ndahamya ko inzira ikiri ndende.
Njye mbona Ubutegetsi bwa Repubulika ari bwo bujyanye n’ibyifuzo bya rubanda rugufi nk’uko byagaragaye mu itora rya Kamarampaka ryo ku wa 25 Nzeri 1961.
IBANGA RYA 33 : Repubulika ya 4 izaba Repubulika y’Abigenga
Repubulika ya 4 twakwita REPUBULIKA Y’ABIGENGA BYUZUYE niyo igomba gushyirwaho ikazagira indangagaciro zivuguruza iza Repubulika ya 3, yabaye REPUBULIKA yahinduye Abenegihugu IMBOHE z’Agatsiko k’Indobanure karangwa n’ Igitugu-Iterabwoba-Ikinyoma.
Agatsiko k’Indobanure kashyizeho itegeko nshinga rihindura bikomeye imiterere y’ubutegetsi bwateganywaga na Repubulika ya Kabiri. Birumvikana ko ubwo REPUBULIKA y’Agatsiko yari ibaye iya 3 n’ubwo bitajya bivugwa muri ayo magambo. Icyo tubona ni uko imvugo n’ingiro by’iyo Repubulika y’Agatsiko binyuranye cyane n’igisobanuro cy’ijambo “repubulika”.
“Repubulika” biva ku kilatini res-publica =la chose publique= Ibya rubanda.
Repubulika ya 3 yita ku nyungu z’Agatsiko gusa, yambura rubanda ibyabo ikabigira iby’Agatsiko k’Indobanure z’Abasirikari baturutse Uganda. Wagira ngo nibo Benegihugu bonyine, abasigaye twese tukaba udusimba, bagenza uko bishakiye !
Niyo mpamvu tubona ko repubulika ya gatatu igomba gusezererwa bidatinze, itegeko nshinga ririho rikavaho, hagashyirwaho ilyita ku nyungu za rubanda.
REPUBULIKA Y’ABIGENGA yo izaha ireme :
- Ukwishyira ukizana kwa buri wese , iterabwoba n’igitugu bigende nk’ifuni iheze.
- Kuyoborwa n’amategeko mu nzego zose z’ubuzima bw’igihugu. Ayo mategeko azashyirwaho n’Intumwa zatowe na rubanda nta gahato. Ayo mategeko si nk’ashyirwaho muri iki gihe agamije kurengera inyungu z’agatsiko kari ku butegetsi no gukumira ibyifuzo bya rubanda. Azaba ari ayo kubungabunga inyungu rusange ataretse no kurengera inyungu za buri wese ku giti cye. Ntawe uzaba ari hejuru y’amategeko k’uko tubibona muri Repubulika y’Agatsiko. Amategeko azaba areba Abenegihugu bose kimwe.
- Kuvugisha ukuri kuko ikinyoma cy’Agatsiko kirambiranye kandi kikaba cyarasenye byinshi. Iyo uwitwaga umukuru w’igihugu ageze aho abeshyera Abenegihugu, akabagerekaho ibyaha we ubwe yakoze, aba akimaze iki kindi ? Iyo uwari umushumba ahindutse ikirura, intama zibishobye ntizikwiye kwihutira gukiza amagara yazo ?…..
Biracyaza…
Niba ufite icyo ushaka gusobanuza, watwandikira kuri aderesi ikurikira: ishema_party@yahoo.fr cyangwa se ugasura urubuga http://www.ishemaparty.mobi ukatwandikira ukoresheje uburyo bwateganyijwe. Ushobora no gusura imbuga zacu kuri facebook.


text:
Bibiliya itubwira ko imimerere yacu ikomoka ku Mana , kubera ko yaturemye mu ishusho na kamere byayo . Kuba turi mu ishusho y’Imana byagakwiye kutwereka neza imimerere , imyitwarire , imyambarire imivugire bikwiye kuranga umukiristo kugirango ishusho y’Imana ihore itugaragaraho , gusa abenshi ntidukurikiza imimerere y’Imana ahubwo usanga akenshi dushaka kwigira ku bantu ndetse tugashaka kubaho nk’uko babayeho bikarangira tutabigezeho , ndetse bamwe bagasaruramo agahinda gatuma batifuza no gukomeza kubaho..
Mu gitabo cy’intangiriro igice 1 : 26 – 27 hagira hati “ Imana iravuga iti ‘ Tureme umuntu agire ishusho yacu ase natwe , batware amafi yo mu Nyanja , n’inyoni n’ibisiga byo mu kirere, n’amatungo n’isi yose , n’igikururuka hasi cyose”.
Imana irema umuntu ngo agire ishusho yayo, afite ishusho y’Imana ni ko yamuremye, umugabo n’umugore ni ko yabaremye”.
Abenshi muri twe usanga tudafite isura nziza mu bantu cyangwa batatuvuga neza. Mu ngeri z’itandukanye haba abakuze , urubyiruko, abo mukorana nk’umuryango hakunze kugaragara ikibazo cyo kugira ubuhamya bubi. Ibi bidutera kwigunga , kandi iyo bidahindutse ngo ugire ubuhamya bwiza mu bandi bituma abenshi bifuza no kutaba aho uri.
Usanga na none bamwe muri twe dushaka kubaho ubuzima twigengamo , tukireba nkatwe ubwacu , utabasha kugira umuntu ukugira inama cyangwa ngo wemerere Imana ize mu buzima bwawe , bigatuma tugwa mu makosa ndetse tukabura ibyishimo mu buzima bwacu bwose. Ikindi kandi , abenshi dushaka kwigereranya n’abandi iyo tubona baguwe neza , ibyo bakora byunguka se n’ibindi byinshi tubona baturusha kandi tubikeneye. Iyo tutabasha kubigeraho cyangwa kubaho nkabo, bituma twiyanga cyane kandi bikadutura mu gihombo.
Mu gihe twemerera ibitekerezo by’abandi bitwinjirira mu byacu, birangira ubuzima bwacu tubushyize mu bwabo. Buri muntu agira ibitekerezo bye kandi bishobora kumufasha kubaho , kwibanda ku by’abandi rero ukibagirwa ibyawe bishobora gutuma ushyira ubuzima bwawe mu kaga.
Kwemerera abantu rero kwinjira mu buzima bwawe, icyo bagutekerezaho, imyambarire cyangwa se imikorere n’ibindi byinshi bishobora gutuma ibyo bakubwiye bihindura ubuzima bwawe . Iyo ubwiwe cyane cyane ko wagenza nka runaka ukaba wakibona nk’uwatsinzwe cyangwa utagize icyo avuze mu bandi.
Tugomba rero kurenga kubaho mu buzima abantu bashaka ahubwo tugaharanira ku baho ubuzima bugaragaza ishusho y’abana b’Imana. Ibi bizatuma tugendera ku ijambo ry’Imana .
Nshuti uko tugaragara cyangwa imimerere ( imyitwarire ) yacu , byibanze cyane cyane uko Imana itubona (uko tugaragara imbere yayo). Yaturemye mu ishusho yayo isa natwe.
Twaremewe kugaragaza ubwiza bwayo ndetse no kugaragaza ishusho yayo muri iyi si yangiritse. Twahamagariwe kandi kuba urumuri n’umucyo w’isi , kandi bikazatugeza mu byiringiro by’Imana.
Bityo amahitamo ni ayawe, niba ubuzima bwawe buzubakira ku bw’abantu ukareka kubaho mu buzima Imana yaguteguriye, icyiza ni ukugendera mu ijambo ry’Imana no kuba mu mbaraga z’umwuka w’Imana zazuye Yesu Kristo mu bapfuye.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Sophie Nyirabakwiye


text:
Padiri Alufonsi BRARD yavukiye mu gihugu cy’Ubufaransa, mu ntara ya Norumandiya, ahitwa Chapelle Biche mu karere ka Orne, kuwa 4 Mata 1858. Yinjiye mu muryango w’Abamisiyoneri b’Afurika (Abapadiri bera) kuwa 8 Nyakanga 1880, ahabwa ubupadiri ku wa 22 Nzeli 1883. Imyaka ine ya mbere y’ubutumwa bwe yabukoreye muri Afurika y’Amajyaruguru. Mu 1887, yoherejwe mu butumwa mu karere nyogezabutumwa (Vicariat Apostolique) ka Vigitoriya-Nyanza. Yageze ku cyambu cya Mariseye mu Bufaransa, kuwa 12 Gicurasi 1887, ari kumwe na Padiri Yohani Yozefu HIRTH, umuyobozi w’itsinda rya 6 ry’abogezabutumwa. Bageze mu karere ka Tabora, mu gihugu cya Tanzaniya, kuwa 7 Nyakanga 1887, batandukanira aho ngaho. Padiri Alufonsi BRARD, yabanje kuba ahitwa Kipalapala, nyuma akorera mu majyepfo y’ikiyaga cya Vigitoriya-Nyanza ahitwa Bukumbi kwa Padiri Hiriti (HIRTH). Kuwa 12 Werurwe 1890 yagiye ahitwa Kamoga mu Bugande ari kumwe n’abandi bogezabutumwa babiri. Yageze mu birwa bya Sese, mu majyaruguru y’ikiyaga cya Vigitoriya-Nyanza tariki ya mbere Mata aho yabonaniye na Musenyeri LIVINHAC. Nyuma akomeza urugendo yerekeza i Rubaga. Aho yahagumye kugeza kuwa 11 Werurwe 1891, aho yavuye ajya gushinga misiyoni ahitwa Usoga. Mu kwezi k’Ukwakira 1891, byabaye ngombwa ko ava muri iyo misiyoni ikiri mu ntangiriro. Ajya ahitwa Villa Mariya. Mu gihe cy’intambara y’amadini y’i Buganda, yahungiye i Bukoba (Tanzaniya) aho yageze kuwa 11 Gashyantare 1892. Kuwa 20 Werurwe, Padiri BRARD yasubiye i Rubaga. Mu Kwakira 1893, yasubiye na none i Kamoga kwa Musenyeri Hiriti wari umaze kuba umwepiskopi. Myr Hiriti yamusabye kwitegura kujya gushinga misiyoni mu kirwa cya Ukerewe. Nyuma, guhera mu kwezi kwa Mata 1896 yagendereye Usui ahashinga indi misiyoni.
Mu ngendo ze nyinshi yakoze, Padiri A. BRARD yazikoreye icyegeranyo yise : « Sur les Tribus insulaires du Nyanza Méridional » (ugenekereje bishatse kuvuga Abaturage bo mu birwa bya Nyanza y’Amajyepfo
), muri icyo cyegeranyo agaragaza uko yabonye umuturage w’umunyafurika agira ati : “Birashimishije kubona ko aba bantu bafite ubushobozi bwo kujijuka, kandi ko ntaho bahuriye n’ibyo abanyaburayi babavugaho, babafata nk’inyamaswa. Bafite umuryango, ababyeyi bakunda abana babo kimwe n’iwacu i Burayi, kandi n’abana bakunda ababyeyi babo; Umwirabura azi gushima, afite ibimwizihiza nkatwe, afite intege nke kimwe natwe, afite indangagaciro kimwe natwe, ariko ku rwego byibura rwisumbuye. Mu birabura nta bakene barimo, ibyo bakeneye si byinshi, bose bafite ibyo kurya bihagije, babisarura ku byo bahinga buri mwaka; iyo hagize umuntu ubura ibimutunga, ababyeyi be n’incuti ze bashimishwa no kubimuha ku buntu. Umwirabura azaba umukene umunsi bazamukorera umuzigo w’ibikenerwa”[1]
Mu kwezi k’Ukwakira 1896, padiri A. Brard yagiye mu kiruhuko i Burayi. Yagarutse mu butumwa bwe kuwa 10 Nyakanga 1897, azana n’itsinda rya 16 ry’abogezabutumwa. Kuwa 15 Ukwakira yageze i Kamoga aho Myr Hiriti yamusabye gushinga mu karere ka Usui misiyoni y’Umwamikazi wa Lourdes ya Katoke. Yahageze kuwa 12 Ugushyingo, ahatura mu ngorane nyinshi. Iyo misiyoni yari ifite intego mbangikane ebyiri: iyambere yari iyo kujijura no guhindura abaturage b’umwami KASUSULO, naho intego ya kabiri ikaba iyo kumenyana no guhura n’Umwami w’u Rwanda Yuhi MUSINGA kugira ngo azabashe gushinga misiyoni muri icyo gihugu. Umwaga umwami KASUSULO yari afitiye padiri BRARD na bagenzi be watumye guhindura abaturage be bidashoboka muri iyo myaka ya mbere y’iyogezabutumwa. Abaturage bari barahawe itegeko ribabuza guhura n’abogezabutumwa, ku buryo ubirenzeho yagombaga guhanishwa urupfu. Uwo mwuka mubi, wuje ishidikanya, watumye Padiri BRARD yihatira kugirana umubano n’ubwami bw’u Rwanda. Ku itariki ya mbere Werurwe 1899 yandikiye ibaruwa Myr LIVINHAC agira ati: “Bimaze kuba incuro ebyiri noherereza intashyo Umwami w’u Rwanda Yuhi; kugera ku ngoro atuye bimara iminsi icumi gusa uvuye hano; intumwa zacu zakiriwe neza, twakiriye hano mu gihe cy’ukwezi Abanyarwanda basaga makumyabiri boherejwe n’Umwami kuturamutsa. Mfite igitekerezo cyo kohereza abakateshisite muri icyo gihugu mu minsi mike. Nubwo bwose hari abacakara benshi bava mu Rwanda, nako bahanyura, ni igihugu gituwe cyane; byibura nk’incuro eshatu ugereranyije n’Ubuganda, n’Abaganda bavuyeyo ubwabo barabihamya”[2].
Ku byerekeye ibikorwa by’umushyikirano bya Padiri A. Brard, umwanditsi w’amateka y’i Katoke mu kwezi kwa Nzeli 1898 yaranditse ati : “Intumwa k’Umwami yitwaje ihembe ry’inzovu. Irasaba ubucuti, igihango cy’amaraso”.
Ndetse mu kuboza 1898 yaranditse ati: “Intumwa zacu zivuye mu Rwanda. Yuhi yiteguye kutwakira, ariko ntashaka kumva bavuga ko tuzajya kumusura iwe mu rugo, ati : “Uko Umwera yanyoherereje intumwa, niko nanjye nzamwoherereza abaza kumureba. Kuko aramutse aje, nta mpano mfite yo kumuha, nategereze igihe cy’umwaka!!??”[3].
Amaherezo, hafashwe icyemezo cyo gushinga misiyoni ya mbere mu Rwanda. Kuwa 2 Ukuboza 1899 Mgr HIRTH, Padiri Pawulo BARTHELEMY na Furere ANSELME bageze i Katoke baturutse i Kamoga, aho bari bahagurutse kuwa 15 Ugushyingo. Hagati aho, Padiri Alufonsi BRARD yari yateguye ikindi cyiciro cy’urwo urugendo, kandi yari yashatse abikorezi. Bahagurutse i Katoke kuwa 12 Ukuboza, maze bagera i Nyanza kuwa 2 Gashyantare 1900. Igihe bakirwaga i Bwami Padiri A. BRARD ni we wafashe ijambo mu izina ry’abari kumwe nawe bose. Nuko ubwami bubemerera umusozi wa Save. Kuwa 4 Gashyantare bashinze amahema i Mara, ku birometero icumi uvuye i Save. Bukeye bwaho, Myr Hirth aragenda, abasigira P. A. Brard nk’umuyobozi. Uko gutandukana kwarabashavuje cyane nk’uko tubisanga mu ibaruwa P. A. Brard yandikiye Myr LIVINHAC ati: “Ejo kuwa 9 Gashyantare, hazaba hashize imyaka ibiri yuzuye Nyiricyubahiro Igisonga cy’intumwa adusize mu gisambu, mu ihema turi kumwe n’ababatijwe icumi b’Abagande, yaduhaye umugisha, aratubwita ati ‘Mukomere!’. Twari aho tubuyera mu maso y’Imana, mu gihugu kitazwi na mba; dushagawe n’imbaga nyamwinshi y’abaturage tutumva ururimi rwabo, tutazi imico yabo, tutazi amateka yabo, tutazi ubuyobozi bwabo; twababereye abaturanyi b’inyamaswa, baratwitegerezaga bakatubonamo ubunyamaswa kubarusha, babonaga ko twaje kubashoraho intambara, twaje kubasahura, twaje kubarya, ese mvuge iki? Abatuyobotse barabitaruraga, kandi abenshi muri bo bararaga imusozi, mu bihuru, bagasinzira gake, kandi bagatinya ko abashumba batazwi babagirira nabi”[4].
Ndetse kuri uwo mugoraba twatandukanyeho, Padiri Pawulo BARTHELEMY yatembereye i Save. Ku munsi wa kabiri w’ubushakashatsi bwe yahise asanga padiri BRARD amusaba kwimuka bakava aho mu gisambu cy’i Mara bakajya kuba mu “rwagati mu mugina w’abantu”[5]
nk’uko abivuga. Kuwa 8 Gashyantare, amahema yashinzwe ku musozi wa Save wari utuwe n’abaturage bayingayinga ibihumbi bitatu (3.000).
Kubyerekeye iyubakwa rya misiyoni, padiri A. BRARD yandikiye Myr LIVINHAC mu ibaruwa ye yo kuwa 15 Gashyantare 1900 ati : “Umwami Yuhi ubwe yaduhitiyemo umusozi wa Save, ku rugendo rw’iminsi ine mu majyepfo y’iburasirazuba bw’ikiyaga cya Kivu, no ku rugendo rw’umunsi umwe n’igice iburasirazuba bwa Urundi; tugomba kwemeranya ko byari bigoye kubona ahandi hantu hatuwe n’abantu haruta aho ngaho”[6].
Nyamara Myr HIRTH, mu ibaruwa ye yandikiye Myr LIVINHAC, kuwa 20 Gashyantare 1900 yamumenyesheje ko umusozi wa Save wihitiwemo n’itsinda ry’abogezabutumwa be. Hashize imyaka ibiri gusa, P. A. BRARD yabigarutseho, agaragaza ko bashobora kuba baroherejwe i Save kugira ngo bahoshe imidugararo yarangwaga mu bahatuye no kugira ngo bashimangire ubutegetsi bw’umwami. Koko rero hari hashize imyaka mike mbere y’uko abogezabutumwa bahagera, abaturage b’i Save bigometse ku Mwami RWABUGIRI. Kuri urwo rugamba umwami yica umutware w’abigometse, MUTAKUZI, kandi ayogoza bikomeye uwo musozi.[7]
I Save, padiri A. BRARD yahatangiriye imyaka ya nyuma y’ubutumwa bwe. Yayirangije mu 1906 igihe avuye mu muryango w’Abamisiyoneri b’Afurika yinjiye muri monasiteri y’Abaceritosa (Ordre des Chartreux) i Farneta mu Butaliyani. Iyo ntumwa y’u Rwanda yatabarukiye hafi y’i Torino kuwa 20 Gashyantare 1918.
Mu myumvire ye nk’uwahanze kandi akarangwa n’ukwemera mu bigeragezo yahuye nabyo byose, padiri A. BRARD yasigiye isura umuryango wa mbere w’abakristu mu Rwanda. Kandi iyo sura yakwirakwiye mu gihugu hose. Uwabatije abanyarwanda ba mbere nawe bamubatije “TEREBURA” : nk’uko bamwe bavuga ko izina rye ari uko rivugitse mu Kinyarwanda, mu gihe hari abandi bavuga ko ijambo “père blanc” ari ryo rivugitse rityo.
Yahoraga yishimye, agashishikaza abogezabutumwa bagenzi be ataretse n’abandi batuye muri paruwasi ye, ibyo akabikora nk’ubakuriye akanababera umuyobozi. Niwe wayoboye imirimo y’ubwubatsi bw’inzu za misiyoni, niwe wagiranaga imishyikirano n’i Bwami, akagirana imishyikirano n’abatware n’abaturage, kwiga ururimi, kwiga umuco n’amateka, akayobora inyigisho, kwita no gufasha abakene n’abarwayi, n’ibindi. Yibereye i Save, yakurikiranaga imirimo y’ishingwa rya misiyoni ya Zaza mu Gushyingo 1900, iya Nyundo muri Mata 1901, iya Rwaza mu Gushyingo 1903, iya Mibirizi mu Kuboza 1903 n’iya Kabgayi muri Mutarama 1906. Niwe ubwe wahisemo ikibanza cya misiyoni ya Nyundo muri Gashyantare 1901, aherekejwe n’umukateshisiti w’Umugande Tobi KIBATI, waje kwicirwa muri urwo rugendo n’umutware NKOMAYOMBI. Bitewe n’uko Myr Hirth yiberaga muri Tanzaniya, abandi bogezabutumwa bafataga P. A. Brard nk’umukurambere wabo kubera imyaka ye n’uburambe mu kazi yari afite. Abogezabutumwa b’i Rwaza baje kumugisha inama igihe misiyoni igabweho igitero mu 1904. Kandi inama yabagiriye zanditswe mu gitabo cy’amateka ya misiyoni. Mu 1905, ni we batoreye kujya kubahagararira mu Nama Nkuru y’Abamisiyoneri ba Afurika yabereye i Alije mu gihugu cya Alijeriya mu 1906[8]
.
Kuwa 14 Kamena 1901, padiri A. Brard yeguriye u Rwanda Umutima Mutagatifu wa Yezu. We ubwe niwe wanditse isengesho ryegurira u Rwanda uwo mutima mutagatifu: “Mutima Mutagatifu wa Yezu, Reba ukuntu intumwa za mbere washinze roho zisaga miliyoni ebyiri z’Abanyarwanda zigupfukamye ku birenge mu bwiyoroshye. Tuziko izo roho wazicunguje amaraso yawe, ko Umutima wawe wuje impuhwe ubafitiye kugeza magingo aya, kandi ko ushaka ko bose bakumenya, ko bagukunda kandi bagusenge. Imitima yabo ni iy’abana bawe, kandi nitwe washinze kubarinda no kubatagatifuza. Iyo nshingano iduteye ubwoba nkuko n’icyizere watugiriye kibudutera, kuko uzi neza intege nke zacu, abagaragu bawe wihitiyemo…
Tugutuye imitima yacu, imibiri yacu, imbaraga zacu zose, turashaka kuba abawe, haba mu buzima, haba mu rupfu, kuko ibyo difite byose ari wowe tubikesha, kandi ukaba warabiduhaye kugira ngo tubikoreshe duharanira ikuzo ryawe…
Tugusabye imbabazi kubera ibyaha bitabarika by’abana bawe, wabahaye urukundo bagusubiza ubuhemu, ibyo ni nabyo wowe watwibwiriye ko bishavuza umutima wawe wuje urukundo. Turagusaba imbabazi kubera ibyaha byacu bwite; kubera ibyaha by’Abanyarwanda batarakumenya; tubabarire twese, ca inkoni izamba ku bana bawe b’Abanyarwanda batazi ibyo bakora…
Tugutuye kandi abavandimwe bacu bose bari hano n’abandi bose uzohereza gukora mu murima wawe w’i Rwanda. Bagire intumwa zikurikiza ugushaka k’umutima wawe mutagatifu. Tugutuye abamaze kukuyoboka, abakateshisite bacu, abigishwa bacu, abatakwemera, umwami, abatware, abatutsi, abahutu, abatwa, abantu bose waturagije, Abana bawe, warabaremye, wabacunguje amaraso yawe, ubakunda nk’umubyeyi wabo… Tugutuye iki gihugu n’imisozi yacyo yose, imigezi yacyo, ubukungu bwacyo, byose ni ibyawe. Ni wowe Mwami nyakuri w’iki gihugu. Cyakire uyu munsi, kugira ngo u Rwanda ruzahore ari Ingoma y’Umutima Mutagatifu… Uko ibihe bisimburana iteka”[9].
Iri sengesho ryashyizweho umukono n’abapadiri C. SMOOR, J. POUGET, A. BRARD na furere ANSELME, nuko rishyirwa ku birenge bya Yezu munsi ya taberinakuro. Padiri POUGET, iri sengesho ry’iyegurira Umutima Mutagatifu agaciro karyo akagaragaza muri aya magambo : “ni ubuhamya buhoraho ko twiyeguriye umutima Mutagatifu wa Yezu, kandi ni isengesho rizazamuka amanywa n’ijoro mu ngoma y’Impuhwe z’Imana, amasezerano akomeye y’umutima wacu, ariyo kwamamaza ingoma ye ku isi tumugandurira imitima. Rizaba na none kumwegukanira igihugu sekibi yari yarigaruriye kugeza ubu”[10].
Nk’umwogezabutumwa, P. A. BRARD yari afite imyumvire yihariye ku bibazo bijyanye n’ubutabera n’ubuvandimwe. Yumvaga ko guhindura Abanyarwanda byagombaga gukorwa mu rugwiro, rushushanya icyizere, ariko bikanakorwa ku mbaraga ziranga ubwoba. Mu buzima bwe bwa buri munsi, yibanze cyane kuri ubu buryo bwa kabiri nk’uko bugaragara mu Ivanjili ya Luka, umutwe wa 14, umurongo wa 23 “uhate abantu baze mu nzu yanjye bayuzure”[11].
Cyakora iyi myitwarire Myr HIRTH ntiyayishimye. We yumvaga byakorwa mu rugwiro.
Agera mu Rwanda, Myr Hirth yari yamusabye ko yatangira kwigisha ivanjili ahereye ku bakene, yaramwandikiye ati : “Ese Intumwa ntizatangiye kwamamaza Inkuru Nziza mu bakene! Natwe tugire nka zo”[12].
Ntibyari bikiri ngombwa gukurikiza amabwiriza ya Cardinal LAVIGERIE, we yumvaga ko kwigisha ivanjili byagombaga gutangirira ku batware. Abenshi mu bakristu ba mbere babatirijwe i Save mu gitaramo cya Pasika 1903 bari imfubyi, kandi bose bari urubyiruko.
Kugira ngo ashobore umurimo we wa gitumwa, Padiri A. BRARD yafashwaga n’abakateshiste b’abagande, bose yari yarabagiriye icyizere gisesuye. Nibo barindaga umutekano wa misiyoni, kandi banagize uruhare rukomeye mu ivuka ry’umuryango wa mbere w’abakristu, kuko abaturage babibonagamo, bagasanga bahuje umuco n’inkomoko nyafurika. Byongeye kandi, bavugaga neza Ikinyarwanda kurusha padiri BRARD, wakivugaga nabi rwose. Ku byerekeye umurimo wabo, umwanditsi w’amateka w’i Save yabyanditse muri Mutarama 1901 muri aya magambo: “Umuvuduko wo kugandukira Imana wariyongereye; abantu basaga ijana kuri buri musozi, mu misozi 30 idukikije bamenye byibura amahame shingiro y’ingenzi; barahugurana hagati yabo; abakateshisite bacu b’abaganda babigizemo uruhare rukomeye”[13].
Nyamara Myr HIRTH yasabye P. BRARD gusezerera abakateshisiti bose b’Abaganda muri Nyakanga 1903. Bamwe muri bo bari barakoze amakosa yashoboraga kuzagira ingaruka mbi kuri misiyoni. Bakoreshaga imbaraga nyinshi kugira ngo bigarurire abigishwa, birengagije amabwiriza yashyizweho na Padiri A. BRARD[14]
.
Myr HIRTH yashakaga ko Abanyarwanda batozanya ivanjili ubwabo mu bwiyumanganye, mu buryo bwonyine bwo guhindura abantu nta gahato. Padiri A. BRARD yumviye umwepiskopi, yemera amabwiriza mashya nubwo bwose yabonaga ko icyo cyemezo kizadindiza iyogezabutumwa. Ku giti cye yacitse intege kugeza igihe asoreje ubutumwa bwe i Save mu Kuboza 1905. Mu mwaka w’i 1904 Padiri A. BRARD yanditse imiterere y’ikoraniro ry’abakristu b’i Save. Abivuga muri aya magambo[15]
:
“Abayoboke. – Dufite 252, muri bo 226 babatijwe uyu mwaka. Bafite ubushake, nyamara amaraso y’ubupagani aracyabatembamo. Umubyeyi wacu, Karidinari LAVIGERIE yabadushushanyirije uko bateye mu mabwiriza yahaye abogezabutumwa ba mbere. “Indangagaciro z’ubutwari, ubutungane bw’abamalayika, ukwemera guhamye kandi kuzira ubwandu kw’abayoboke, ntibyigeze bibaho uretse ibidasanzwe; … ni ngombwa kwiyumvisha ko hagaragara kenshi, kandi by’ukuri ubukene rwose; … byafashe imyaka amagana ndetse n’igitugu cy’Ababarubari kugirango imico y’ubupagani ihinduke: arundinem quassatam non confringet, linum fumigans non extinguet (Ntazavuna urubingo rwarabiranye, ntazazimya ifumba icyaka: Mt 12,20).
Tugomba rero kwitonda tugategereza. Nitwe tugomba gutangira, abandi bazabinoza. Turi ababyeyi, ba se na nyina b’aba bana twabyariye Imana: ba se kugira ngo tubakosore, ba nyina kugira ngo tubababarire kandi twoye kubakorera imizigo intugu zabo zidashobora gutwara.
Bajya mu ntebe ya penetensiya uko iminsi 15 itashye, baza kumva missa no kwiga gatigisimu kabiri mu cyumweru: ni kenshi tubakirira iwacu mu byumba, tubasura iwabo mu ngo, kuko ni abo amizero y’ejo ashingiyeho, kandi nyuma yo guhabwa Batisimu, igihe batangiye kumenya buhoro buhoro icyo umukristu ari cyo, nicyo gihe umwogezabutumwa azabagiraho ububasha, kandi akazashobora kubagirira neza.
Umukateshisite nyawe azatugirira akamaro atuye hagati yabo nk’umubyeyi mu muryango we, kuko mu gihe gito umubare w’ababatijwe uziyongera cyane ku buryo tutazaba tugishoboye kwita kuri buri wese ku giti cye uko bikwiye.
Abigishwa. – Mbere na mbere dufite abitegura guhabwa Batisimu: bahabwa gatigisimu y’amasakaramentu mu gihe cy’amezi atatu, hanyuma mu yandi mezi atatu bagakurikirana inyigisho za gatigisimu nto. Muri iki gihe dufite abigishwa 187 muri ayo mashuri abiri ya gatigisimu. Muri rusange bacika intege ku kigereranyo cya babiri ku icumi, kuko bumva ko badashoboye kubahiriza inshingano za Batisimu; abandi muri bo ntibaragira ukwemera guhamye, abandi nabo ntibafite ubwenge buhagije bwo gukurikirana ayo masomo. Abo bigishwa bitabira ku buryo buhoraho izo nyigisho incuro eshanu mu cyumweru, kandi benshi muri bo bakora urugendo ruri hagati y’amasaha abiri n’atatu. Buri munsi, Umupadiri wigisha yakira mu cyumba cye umwe umwe, abenshi muri abo bigishwa, kugira ngo abamenye neza no kugira ngo buri wese amugire inama zimubereye. Uyu mwaka, abigishwa bari hagati ya 40 na 50 bazahabwa Batisimu buri gihembwe.
Icyiciro cya kabiri cy’abigishwa kigizwe n’abafashe mu mutwe gatigisimu nto, bamaze imyaka ibiri biga, batangiye kugira ukwemera, bagaragaza imyitwarire myiza, kandi bitabira inyigisho za gatigisimu zo ku cyumweru; kugeza ubu 1.353 barangije gatigisimu, ariko muri bo abujuje ibyangombwa byo kuba abigishwa ntibasaga 800. Umurimo w’ubuntu n’ubushake ugenda gahoro kurusha uw’ubwenge; niyo mpamvu tutabahatira kwiga Gatigisimu; ntibaba bagifite icyo bakora igihe bagitegereje umwuka wa Roho Mutagatifu. Buri mupadiri afite inshingano kuri abo bigishwa, kandi yakira buri wese ku giti cye rimwe buri gihembwe; byongeye kandi, kuri buri musozi, abayoboke n’abigishwa bahamye bagenzura babiri cyangwa batatu muri bagenzi babo hamwe n’abakandida nka babiri cyangwa batatu.
Abakandida. – Bayingayinga 1.500, bagizwe n’abarangije gatigisimu ariko ntibuzuze ibyangombwa byo gushyirwa mu rwego rw’abigishwa, hamwe n’abiga gatigisimu cyangwa amasengesho, kandi bagaragaza ubushake. Benshi muri bo bafite imyitwarire myiza kandi bashobora no kuba baremerewe kuba abigishwa, ariko birumvikana ko bose batagera ku isakaramentu rya Batisimu.
Impuhwe z’Imana zikorera buhoro buhoro muri ibyo biremwa; izo mpuhwe zihura n’ubwo bushake buke, nuko ubwo bushake bukananirwa vuba; abo bana b’abirabura bageraho bagacika intege, bagahagarika gukurikira amasomo; nyuma bicuza ibyiza bivukije, bagashavuzwa n’urugendo batasohoje, hanyuma bakagaruka, bakongera bagacika intege, ariko Imana irahari, ibavugiramo, ibakoreramo, ibakiza ubunyamaswa. Uwo murimo w’ubuntu bw’Imana ugaragara mu baturage ba paruwasi yacu; umwaga bari bafite ubashiramo, bakagarukana ubwuzu, ndetse n’urugwiro; bakagira umuhate kandi bagatobora bakavuga bati : “Ndabishaka”. Byange bikunde haba habaye igitangaza gikomeye: gushyira ukwemera mu mutima w’inyamaswa! Mu by’ukuri, simbona ikintu gishobora kubashishikaza, bazahora ari abakene; nta n’agace k’igitambaro tuzabaha, barabizi bashingiye ku byababayeho; bazahora ku ngoyi y’abatware babo nk’uko byamye, bazahora ari abacakara kandi bigirizwaho nkana; nibabatizwa, bizaba ngombwa ko bakora kugira ngo babashe kubona umwambaro bazaza bambaye ku kiliziya; bazatotezwa n’abahemu babafata nk’ibivume. Ni ngombwa ko Imana yakirana ubwuzu uguhinduka kw’aba bantu! Abakateshisite b’ukuri bazaba baduteye inkunga ikomeye nibadufasha bakanakomeza umurimo Imana yatangiye muri aba bakandida; abayoboke bashya ntibarabigirira ubushobozi. Abogezabutumwa, bagenda basimburana buri munsi, bakajya gusura aba bakandida n’abandi bamaze gutera intambwe, gusa haba hakenewe byibura igihe cy’amezi atandatu kugira ngo baheture imisozi yose.
Abahemu. – Barahari hagati ya 80 na 100.000 (?) ku ntera ya kirometero 10 uturutse i Save, ndetse no hirya y’aho ni benshi kurushaho. Muri iyo mbaga imbuto yarabibwe, kuko Inkuru Nziza ikwirakwizwa n’umunwa ku wundi, kandi na Roho Mutagatifu agashyiraho ake twe tutabigizemo uruhare. Azaduhamagara igihe cy’ibiba nikigera kandi n’umurima warateguwe…”
Twabikuye mu gitabo SAVE – 1900, FONDATION DE LA PREMIERE COMMUNAUTE CHRETIENNE AU RWANDA, cya Padiri Stefaan MINNAERT, pp. 37-47
Byahinduwe mu Kinyarwanda na Robert MAKUTA
[1]
Chronique de la Société des Missionnaires d’Afrique, No 73 de Janvier 1897, 4 Trim. p. 157.
[2]
Chronique de la Société des Missionnaires d’Afrique, No 83 de juillet 1899, 2 Trim. pp. 362-363
[3]
Diaire de la Mission de Katoke, Septembre et décembre 1898.
[4]
Lettre du P. A. BRARD à Mgr LIVINHAC, le 8 février 1902, p.1
[5]
HUREL E. Histoire du Sacré-Cœur d’Issavi,
Manuscrit. 18 juin 1909, 28 p.
[6]
Lettre du P. A. BRARD à Mgr LIVINHAC, le 15 février 1900.
[7]
Lettre du P. A. BRARD à Mgr LIVINHAC, le 8 février 1902.
[8]
VAN DE MEERSCH J., Le Catéchuménat au Rwanda de 1900 à nos jours,
Kigali, 1993, pp. 23-47
[9]
Photocopie de l’original conservé aux archives de la Maison Provinciale des Missionnaires d’Afrique à Kigali.
[10]
Chronique de la Société des Missionnaires d’Afrique, No 94 de janvier 1992, 4 Trim. p. 77.
[11]
HERMANS R. – NTEZIMANA E. Journal de la Mission de Save, 1899-1905.
Ruhengeri, 1987. p. 66
[12] Lettre du P. A. BRARD à Mgr LIVINHAC.
Markirch-Rwanda, 15 fevrier 1900.
[13]
HEREMANS R. – NTEZIMANA E., op. cit.,
p. 52.
[14]
KANYARWANDA R., L’Apostolat des Laïcs au Rwanda de 1900 à nos jours.
Rome 1988, pp. 154-156.
[15] Chronique de la Societe des Missionnaires d’Afrique,
No
114 de mars 1905, 2 Trim. pp. 140-142.


text:
Abanyarwanda barasabwa gucika ku muco wo kudatanga amakuru mu ibarura rusange
Ikigo cy’igihugu cy’Ibarurishamibare kirasaba abanyarwanda gucika ku muco wo kwanga gutanga amakuru cyangwa kubeshya mu gihe cy’ibarura rusange ry’abaturage n’imiturire ryo ku ya 16/08/2012.
Ibi biratangwaza n’umukozi w’iki kigo Rutenema Baudouin, umuhuzabikorwa w’ibarura rusange ry’abaturage n’imiturire mu ntara y’Amajyepfo.
Ku kibazo cy’abaturage bajya banga gutanga amakuru cyangwa bakabeshya, mu gihe babajijwe ku byerekeranye n’ubuzima bwabo bwite cyangwa ku mutungo bafite, umuhuzabikorwa w’iri barura rusange mu ntara y’Amajyepfo avuga ko biterwa ahanini n’uko baba bumva ko ubabajije umutungo aba yifuza kubasoresha.
Agira ati: “abanyarwanda batari bake iyo ubabajije umutungo ako akanya yumva ko ibyo aribyo byose bijyanye no gushaka kumwaka umusoro kandi twe muri iki gikorwa ntaho duhuriye n’igikorwa cyo gusoresha, ababishinzwe barahariâ€.
Avuga ko Abanyarwanda bafite icyo kibazo cyo kudatanga amakuru cyangwa bagatanga atuzuye bakwiye kujya batinyuka kandi bagafatira no ku mabarura nk’aya yakozwe mu myaka ishize.
Ati: “iri barura rigiye gukorwa ni irya kane, ni ukuvuga ko abanyarwanda bajya banibukira no ku yandi mabarura yabaye kuko nta ngaruka mbi baba bakeka zababayeho nyuma yo kuyakorerwaâ€.
Avuga kandi ko muri iri barura kimwe n’andi bataba bifuza umuntu ku giti cye, ahubwo ngo baba bashaka isura rusange y’abatuye igihugu cyose.
Agira ati : “nta bwo tuba dushaka umuntu ku giti cye ahubwo, ni ishusho rusange nibabaza umuturage nta mpamvu yo guhisha ibyo abajijwe cyangwa ngo abeshye kuko n’amazina yabo atagera no muri machine zacu kuko duhita tuyasiba tugakoresha kode kuburyo utabasha kumenya ngo ni nde watanze aya makuruâ€.
Hari uduce dutandukanye mu Rwanda twagiye tugaragaramo adutsiko cyangwa abantu ku giti cyabo banga gukurikiza gahunda za leta zose uko zakabaye bitewe n’imyemerere yabo cyangwa imyumvire bafite. Uyu muhuzabikorwa avuga ko aba bantu ari bake batazateza ikibazo mu gihe bazaba batsimbaraye mu gutanga amakuru. Avuga ko ntacyo bizahungabanya kuri iri barura ariko ngo byakabaye byiza abaturage bose bitabiriye iri barura ku buryo bwagenwe.
Leta yashyizeho gahunda zo gushishikariza abaturage kuzajya batanga amakuru uko bayasabwe muri iki gihe kandi bakanorohereza abakarani n’ibarura. Ibi bakaba bakunze kubyigishwa mu miganda, amanama rusange, mu bitangazamakuru n’ahandi.
Iri barura rizatangira gukorwa kuva ku itariki ya 16 kugeza kuya 30/08/2012, ijoro fatizo rikaba ari iryo kuya 15 rishyira ku ya 16/08/2012.


text:
Mu birori byo kwizihiza umunsi mpuzamahanga w'abashehse akanguhe ku rwego rw'Akarere ka Rubavu byizihijwe kuri uyu wa 8 Ukwakira 2017 mu murenge wa Busasamana abasheshe akanguhe bashimiye ubuyobozi bwiza bukomeje kubitaho.
Nk'uko byagarutsweho na Perezida w'abasheshe akanguhe mu karere ka Rubavu Munyakanage Victor ngo hari byinshi byo kwishimira mu kwita ku mibereho y'abageze mu zabukuru aho usanga hari abahabwa inkunga zitandukanye zibafasha gusaza neza.
Nyuma yo gushimira ubuyobozi bwiza yaanagaragaje ko hari n'indi mishinga bafite ibyara inyungu nayo yakomeza kwitabwaho kugira ngo nabo nk'abageze mu zabukuru bakomeze gutanga umusanzu mu kubaka igihugu.
Mu izina ry'Ubuyobozi bw'Akarere Umuyobozi w'ishami ry'Imibereho myiza Habimana Martin yagarutse kuri gahunda zitandukanye za Leta zigamije kwita kubageze mu zabukuru zirimo Girinka ndetse na VUP abizeza ko bazakomeza kwitabwaho.
Yagarutse ku nsanganyamatsiko y'uyu mwaka isaba abaturage kwizigamira bateganyiriza ejo hazaza barinda kuzasaza basabiriza abasaba kwishyirahamwe mu makoperative kugira ngo bakomeze gushyigikirana.
Muri ibi birori hanaremewe imiryango 10 itishoboye y'abageze mu zabukuru aho 9 yahawe intama undi umwe ahabwa ikimasa


text:
Ntawumenya inzira Imana yateganyije kunyuzamo umugisha we, ariko Imana izi neza inzira zayo kugira ngo inezeze abayubaha.
Mu mujyi wa Oklahoma muri Leta Zunze Ubumwe z’Amerika, umuryango wishyuriwe fagitire muri resitora, ibyo byabaye nyuma yuko abagize uwo muryango bagiye kurya babanza gusengera amafunguro bari bagiye gufata bibaviramo kwakira uwo mugisha batari biteguye ko wagera mu nzira yabo.
Mu gihe basengeraga ifunguro bari bagiye gufata, byakoze ku mutima w’umuntu batanaziranye, yumva ko nta kindi yakora uretse kwishyura ibyo bafashe byose.
Amakuru dukesha Christian Headlines, avuga ko ubwo uyu muryango warangizaga gufata amafunguro, bagiye kwishyura ariko basanga urwandiko ruvuga ngo” Bitewe nuko mwasenze, twishyuye. Mukomeze gukura no kurera neza muri Kristo Yesu. Imana ibahe umugisha.”
Ibyishimo byarabarenze kugeza naho amarira yatembaga ku maso yabo kubera umugisha bari baheshejwe batanabitekerezaga.
Iyi nkuru ikwiye gukangura abantu bumva ko bakwiye gusengera ibyo kurya cyangwa gusenga ukwari ko kose igihe babona bari ahantu runaka, babona bari ahantu wenda hahurira abantu benshi bakumva ko badashobora gusenga. Ibyo si byo pe! Ushobora gusanga ari ho Imana yari yaguteguriye ngo uhabonere umugisha wawe. Erega imigambi yayo itandukanye ni ya muntu! Ntihakagire igituma udasenga uko cyaba kimeze kose. Dore ko igihe wumva wasenga ariko ukabona hari ibiri kukubuza aba ari cyo gihe kiza cyawe cyo gusenga kuko icyo kibikubuza kiba gishaka kukunyaga umugisha wawe.


text:
ISOMO RYA 80
Yesu atoranya intumwa cumi n’ebyiri
Igihe Yesu yari amaze umwaka n’igice abwiriza, hari umwanzuro ukomeye yagombaga gufata. Ni ba nde yari gutoranya kugira ngo bajye bakorana? Ni ba nde yari gutoza ngo bazayobore itorero rya gikristo? Yesu yifuzaga ko Yehova amuyobora kugira ngo afate iyo myanzuro. Ni yo mpamvu yazamutse umusozi wenyine, arara ijoro ryose asenga. Mu gitondo, Yesu yahamagaye bamwe mu bigishwa be, atoranyamo 12 abagira intumwa. Ese wibuka amazina yabo? Bitwaga Petero, Andereya, Yakobo, Yohana, Filipo, Barutolomayo, Tomasi, Matayo, Yakobo mwene Alufayo, Tadeyo, Simoni na Yuda Isikariyota.
Abo cumi na babiri bari kujya bajyana na Yesu. Amaze kubatoza, yabohereje kubwiriza bonyine. Yehova yabahaye ububasha bwo kwirukana abadayimoni no gukiza abarwayi.
Yesu yabitaga incuti ze kandi yarabizeraga. Abafarisayo bo batekerezaga ko izo ntumwa zitize. Ariko Yesu yabatoje umurimo wo kubwiriza. Bari kumwe na Yesu mu bihe bikomeye byaranze ubuzima bwe, urugero nk’igihe yari hafi gupfa na nyuma y’uko azuka. Izo ntumwa cumi n’ebyiri hafi ya zose zaturukaga i Galilaya nka Yesu. Bamwe muri bo bari barashatse.
Izo ntumwa ntizari zitunganye kandi zakoraga amakosa. Hari igihe zavugaga zihubutse kandi zigafata imyanzuro mibi. Hari n’igihe zananirwaga kwihangana. Nanone zajyaga impaka zishaka kumenya umukuru muri zo. Icyakora bari abantu beza kandi bakundaga Yehova. Ni bo bari kuzaba urufatiro rw’itorero rya gikristo Yesu amaze kugenda.
“Mbita incuti, kuko nabamenyesheje ibintu byose numvanye Data.”—Yohana 15:15


text:
ISOMO RYA MBERE
Igitabo cy’Ibyakozwe n’Intumwa (Intu 8, 26-40)
Muri iyo minsi, 26umumalayika wa Nyagasani abwira Filipo ati « Haguruka ugende werekeje mu majyepfo, unyure mu muhanda umanuka i Yeruzalernu ujya i Gaza, ubu ngubu ukaba utarimo abagenzi. » 27Filipo ahera ko aragenda. Ubwo Umunyetiyopiya wari icyegera cya Kandasi, umwamikazi wa Etiyopiya, akaba n’umunyabintu we, yari yaje gusengera Imana i Yeruzalemu. 28Yari mu nzira ataha yicaye mu igare rye, agenda asoma igitabo cya Izayi umuhanuzi. 29Roho Mutagatifu abwira Filipo ati « Genda, wegere ririya gare. » 30Filipo ariruka, yumva uwo mutware asoma mu gitabo cya Izayi umuhanuzi, aramubaza ati « Mbese aho ibyo usoma urabyumva !» 31Undi aramusubiza ati « Nabyumva nte se ntabonye unsobanurira. » Nuko asaba Filipo kurira ngo yicare iruhande rwe. 32Muri ibyo Byanditswe yahasomaga ibi ngibi : « Bamushoreye nk’intama bajyanye mu ibagiro, cyangwa nk’umwana w’intama wicecekera imbere y’uwupfura ubwoya, na we ntiyaruhije abumbura umunwa. 33Yacishijwe bugufi, acirwa urubanza rw’akarengane. Ni nde uzavuga iby’abazamukomokaho? Ko ubugingo bwe bwazimanganye ku isi, nta cyo yasize. »
34Uwo mutware abaza Filipo ati « Ndagusabye ngo umbwire : ni nde umuhanuzi avugaho ibi ngibi ? Ni kuri we ubwe, cyangwa se ni undi muntu yavugaga ?» 35Filipo ni ko guterura ahereye kuri iyo ngingo y’Ibyanditswe, amumenyesha Inkuru Nziza ya Yezu. 36Uko bagakomeje inzira baza kugera ku mugezi, wa mutware aravuga ati « Dore amazi ! Ni iki se kandi cyambuza kubatizwa ?» (37Filipo aramusuhiza ati « Niba wemera Yezu n’umutima wawe wose, birashoboka. » Undi aramubwira ati « Ndemera ko Yezu Kristu ari Umwana w’Imana. ») 38Nuko ategeka ko bahagarika igare, bombi baramanuka bajya mu mazi, Filipo n’umutware, maze Filipo aramubatiza. 39Bamaze kuva mu mazi Roho Mutagatifu ajyana Filipo, uwo mutware ntiyongera kumubona ukundi, ahubwo yikomereza urugendo rwe yishimye. 40Naho Filipo ngo arebe asanga ari mu mugi wa Azoti, maze yamamaza Inkuru Nziza mu migi yose yanyuragamo, kugeza ko agera i Kayizareya.
ZABURI (Zab 66 (65), 8-9, 16-17, 5a.20)
Inyik/ Mahanga yose, nimusingize Imana.
Bihugu mwese, nimurate Imana yacu,
muhanike amajwi muririmba ibisingizo byayo ;
Kuko ari yo itubeshejeho,
kandi ntireke ibirenge byacu bidandabirana.
Abubaha lmana mwese nimuze mwumve,
mbatekerereze ibitangaza yankoreye.
Uko umunwa wanjye wamutakiraga,
ni na ko ururimi rwanjye rwamusingizaga.
Nimuze mwirorere ibikorwa by’Imana,
Imana iragahora isingizwa,
yo itirengagije isengesho ryanjye,
cyangwa ngo ireke kungirira ubuntu.
IBANGONDIRIMBO RIBANZIRIZA IVANJILI (Yh 6, 51-52)
Alleluya Alleluya.
Nyagasani Yezu, uri umugati muzima wamanutse mu ijuru.
Urya uwo mugati azabaho iteka !
Alleluya.
IVANJILI
+ Yohani (Yh 6, 44-51)
Muri icyo gihe, Yezu amaze gutubura imigati abwira imbaga y’Abayahudi ati 44«Nta we ushobora kungeraho atabihawe na Data wanyohereje, nanjye nkazamuzura ku munsi w’imperuka. 45Mu gitabo cy’Abahanuzi haranditse ngo ‘Bose baziyigishirizwa n’Imana.’ Umuntu wese wumvise Data akigishwa, aransanga. 46Nta wigeze abona Data, uretse uwaturutse ku Mana ; uwo nguwo ni we wabonye Data. 47Ndababwira ukuri koko : uwemera agira ubugingo bw’iteka. 48Ni jye mugati w’ubugingo. 49Ba sogokuruza banyu baririye manu mu butayu, maze bararenga barapfa. 50Nguyu umugati wamanutse mu ijuru, kugira ngo uwuriye wese ye kuzapfa. 51Ni jye mugati muzima wamanutse mu ijuru. Urya uwo mugati azabaho iteka ; kandi umugati nzatanga ni umubiri wanjye, kugira ngo isi igire ubugingo. »


text:
Iyo ufashe urupapuro ukarutereka ku zuru
*ntago wabasha gusoma ibyanditseho,
*ntago wamenya niba inkuru yanditseho ariyo ishimishije kurusha izindi,
*ntushobora kumenya niba ari yo yanditse neza kurusha izindi,
*niba ari yo isomeka kurusha izindi
kugira ngo umenye neza ibiriho
igiza urupapuro imbere hashoboka, cyangwa se subiza umutwe inyuma hashoboka kuko niba utabasha gusoma ibiri ku rupapuro ntago ushobora no kumenya niba hari izindi ziruri inyuma
nushyiramo intera hagati yawe narwo uzamenya neza
*ko ibyo wari ugiye gusoma bisomeka, bisobanutse, kandi bishimishije
*niba ntazo wirengagije zisomeka kandi zifite inkuru ishimishije inasobanutse wakagombye kuba wasomye


text:
Inkuru iheruka 16/01/2018 12:22:48
Dec 14, 2017 admin More, ubuzima Comments Off on Abakorerabushake ba Peace Corps batumye ubumenyi bw’icyongereza bwiyongera mu burezi bw’ibanzeBamwe mu bayobozi b’ibigo by’amashuri y’uburezi bw’ibanze bavuga ko yaba abarimu ndetse n’abanyeshuri barushijeho kumenya ururimi rw’icyongereza babikesha abakorerabushake...
Dec 14, 2017 admin ubuzima Comments Off on Umuco : Kimwe mubituma urubyiruko rudasobanukirwa ubuzima bw’imyororokeAbabyeyi n’abarimu ntibatinyuka gusobanurira byimbitse abana n’urubyiruko ibijyanye n’ubuzima bw’imyororokere bagendeye ku muco bityo bigatuma urubyiruko rwishakira amakuru atari meza...
Nov 22, 2017 admin ubukungu, ubuzima Comments Off on Kaniga: Ubuharike bwongera amakimbirane mu miryangoBamwe mu batuye mu murenge wa Kaniga ,akarere ka Gicumbi bavuga ko ubuharike ari kimwe mu bikurura ubukene n’amakimbirane mu miryango yabo. Ubuyobozi bw’uyu murenge ntibuhabanya n’aba baturage...
Oct 25, 2017 admin politiki, Uncategorized Comments Off on Bushoki : Hari abatakigana inkiko kubera igarama ry’urubanza rihanitseBamwe mu baturage bavuga ko kuba amagarama y’urubanza yarashyizwe ku giciro ginanitse hari imanza zimwe bahitamo kureka kubera amikoro make. Mu bushakashi umuryango w’urubyiruko uharanira...
Oct 25, 2017 admin ubuzima Comments Off on Abana bavuka byari byemejwe ko indabo zabo zikurwamo bagira imyitwarire idasanzweAbahabwa uburenganzira n’ingingo yi 165 niyi 166 yo mu gitabo cy’amategeko ahana y’u Rwanda, yo gukuramo inda ,ntibabonera icyangombwa cy’urukiko cyo kuyikuramo ku gihe ,bityo abana bavutse...
Oct 20, 2017 admin Uncategorized Comments Off on Bugesera : 2018-2019 Abaturage bazaba bafite amazi mezaAbatuye mu kagali ka Kibungo,umurenge wa Ntarama bavuga bakoresha amazi mabi bakura mu rufunzo no mu mugezi wa Nyabarongo akaba ariyo ntandaro y’indwara zituruka ku mwanda .Ubuyobozi bw’ Akarere...
Oct 12, 2017 admin imyidagaduro Comments Off on Bwambere hateguwe “TURAJE CONSERT” mu rwego rwo kwibuka Umuhanzikazi “JEANNE KALIGIRWA”Mumpera ziki cyumweru tariki 14 ukwakira 2017 ku I saha yi saa moya z’umugoroba mu mujyi wa kigari kuri serena hotel hitezwe igitaramo cyahawe izina rigira riti ”TURAJE CONCERT” ...
Oct 02, 2017 admin imyidagaduro Comments Off on Umuhanzi kazi Butera knowless akomeje kuzenguruka ibigo byamashuli akangurira abana gukoresha Impano zabo.Knowless Butera umwe mu bahanzi bakomeje kugenda bigaragaza mu ruhando mpuzamahanga ndetse uyu muhanzikazi akaba anagenda agaragaza cyane ko afite umutima wo gufasha ibi bikaba bigenda bimwongerera...
Sep 26, 2017 admin imyidagaduro Comments Off on Itorero UMURAGE ribarizwa muri Canada ririzihiza imyaka itanu rimaze ribayeho mugitaramo cyiswe “INTANGO Y’UMUCOItororero umurage ni itorero ribyina imbyino zijyanye numuco w’abanyarwanda rikaba ribarizwa ku mugabane wa America yepfo mugihugu cya Canada mumujyi wa Montreal kuri ubu rikaba rimaze imyaka...
Sep 26, 2017 admin ubuzima Comments Off on Rwamagana :Kujya mu mashuri y’inshyuke byongere imibereho myiza ku banaAbabyeyi batishoboye bafite abana barihirwa n’umushinga wa compassion International mu Karere ka Rwamagana bavuga uretse ubwenge abana bavoma mu ishuri ,bahavana ikinyabupfura n’isuku....
Jan 16, 2018 Comments Off on Umuhanzi Frank Vanick yiteguye guhindura byinshi mumuzikiFrank vanick ni umuhanzi mushyashya uri kugenda azamuka aho ari kugenda akora ibihangano bitandukanye yatangiye gukora umuziki mu mwaka wa 2013 ariko bitewe n’ikibazo cy’amikoro...
Jan 11, 2018 Comments Off on Safi Madiba yatangaje ko atarubaka urugo
Jan 10, 2018 Comments Off on LA vita e Bella Club yabateguriye igitaramo Kuri uyu wa gatandatu “Byee byee Vacance
Jan 10, 2018 Comments Off on Umuhanzi P Braise ubarizwa ku mugabane wa America yiteguye guhindura byinshi mu muziki
Jan 05, 2018 Comments Off on Young boy yahuje imbaraga na Baby style abereye se wabo mu ndirimbo umuziki


text:
Uri inkingi inkigira izuba, uri ishami rigari rinkingira imvura, ukambera urukuta rwiza runkingira umuyaga. Ibibazo byanjye byose ni wowe uzi uko ubizimya ukabihindura umuyonga, ukampa gutuza no guhora nezerewe bidakuka. Amahoro yanjye ni wowe. Gukanguka nkubona undyame iruhande bintera akanyamuneza ngashimira Rurema yo yakumpaye cyane cyane iyo nibutse ijoro ry’urukundo ryiza untambagizamo mu buryo wihariye wowe wenyine.
Kugira umugabo nkawe ntako bisa! Njya numva abgore benshi baririra mu myotsi ko abagabo babo babatesheje umutwe, ndetse hakaba n’abasenya uko bwije uko bucyeye, naho njye udafite icyo natanze nkaba narakwegukanye, ukaba untetesha amanywa n’ijoro ukankunda urudacagase, ukampa kunyurwa ngasinda umunezero.
Isaha ya saa tanu burya nyikunda kubi! Kuko niho ubutumwa bwawe bwa mbere bugufi bungeraho, umbaza uko niriwe nyamara kandi twatandukanye mbere gato ya saa mbiri. Ubutumwa bwawe iteka burangizwa n’agatima gatukura umbwira ko unkunda. Yoo, tuzisazire dutyo nshuti mugabo nkunda nahawe n’Uwiteka! Iyo habaye impamvu ituma kuri iyo saha ubutumwa butaza ndahangayika kuko mba numva mvukijwe ikintu kingenzi mu buzima bwanjye bwa buri munsi.
Iyo utashye ku mugoroba uburyo unsoma birihariye! Ufata umwanya ukabanza ukumvumviriza uwo munyenga bikanyereka ko wankumbuye umunsi ukarinda urenga. Singiye kukubeshya, ujya gutaha nanjye nagukumbuye ibi bidasanzwe! Ingiro zanjye zose ziba zirimo urukundo kandi mba nziko unshyigikiye. Gusangira nawe mbikunda kubi kuko mba nziko tutari bufungure ngo turangize utantamitse nibura rimwe cyangwa kabiri! Ni utuntu umuntu yakwita ko ari duto duto, ariko dufite akamaro kanini cyane mu kubaka urugo rwacu ndetse no kongera urukundo rwacu umunsi k’uwundi.
Ejo bundi wanzaniye akabombo, urangije uragafungura uti asama, ndahumiriza ukanshyira mu kanwa maze ugaherekezanya kunsoma buhoro cyane numva utuntu ntazi tunjagajaze umubiri wose. Ubu se koko nakongeraho iki mugabo nkunda? Uri amahoro yanjye.
rwose ngewe nabuze umwanya nasetse ndishima mbese nuburyohe gusa komeza kuturyoherezaaaa
Ahuiii... Ndanyuzwe.
mbega byiza nibakomerezaho rwose
hahirwa abibera mumunyenga wurukundo kuko ari ijuru rito
ndabismye nshesha urumeza rwumunezero
Imana izamfashe nanjye nzature muri uwomunyenga iyosi yabakimaze
ndanyuzwe
Mana we!!!!!! mba nunva ntazi uko mbaye nukuri !!!!!! gusa umugabo wakubereye mwiza , ntukamutenguhe kd numugore wakubereye mwiza mugabo, ujye umufata neza cyane cyane ko dushimishw nutuntu twubusabusa!!!! umunsi mwiza ndabakunda!


text:
Abantu benshi mu isi bafite ibibazo byinshi bitandukanye, kandi ntibizashira, kugeza Kristo agarutse akajyana itorero.
Hari abantu benshi binjira mu itorero nk’abaje gukizwa, ariko bishakira umuti w’ibibazo byabo: amahoro, ubutunzi n’izindi nyungu z’umubiri. Koko agakiza ni umuti w’ibibazo byinshi, ariko iyo umuntu yinjiye mu itorero ari cyo kimugenza, ubwo aba ari ubujiji; kuko biranashoboka ko umuntu yakena akanagira ibibazo byinshi, kandi ari mu itorero anakijijwe neza. Nuko rero intego y’agakiza ntayindi: ni ubugingo buhoraho ibindi byose ni inyongera, bishobora no kutaboneka bitewe n’impamvu nyinshi zirimo n’ubushake bw’Imana; kuko bidashoboka ko duhabwa ibyo twifuza byose tukiri nu isi. Abantu bakurikira Yesu bamushakaho izindi nyungu zitari agakiza, no mu gihe cye babagaho. Ijambo ry’Imana rirabisobura:
Yohana 6:25-27;40, “Bamubonye hakurya y’inyanja baramubaza bati “Mwigisha, waje hano ryari?” Yesu arabasubiza ati “Ni ukuri, ni ukuri, ndababwira yuko ibimenyetso mwabonye atari byo bituma munshaka, ahubwo ni ya mitsima mwariye mugahaga. Ntimukorere ibyokurya bishira, ahubwo mukorere ibyokurya bigumaho kugeza ku bugingo buhoraho, ibyo Umwana w’umuntu azabaha, kuko Se ari we Mana yamushyizeho ikimenyetso cyayo.” Kuko icyo Data ashaka ari iki: ni ukugira ngo umuntu wese witegereza Umwana akamwizera ahabwe ubugingo buhoraho, nanjye nzamuzure ku munsi w’imperuka.”
Ijambo ry’Imana ritubwira gushaka ubwami bw’Imana mbere ya byose: Matayo 6:33, “Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa.”.
Ev. Munyeshyaka Jean Paul.


text:
Ibibazo bishingiye kuri Bibiliya
Ni iki cyafasha abana gukunda Imana?
Abana bawe bashobora kwitoza gukunda Imana, ari uko gusa bafite ibimenyetso bibemeza ko ibaho kandi ko ibakunda. Kugira ngo bayikunde, bagomba kuyimenya (1 Yohana 4:8). Urugero, bakeneye kumenya ibisubizo by’ibibazo bigira biti “ni uwuhe mugambi Imana yari ifite igihe yaremaga abantu? Kuki Imana ireka imibabaro ikabaho? Ni iki Imana izakorera abantu mu gihe kizaza?”—Soma mu Bafilipi 1:9.
Kugira ngo ufashe abana bawe gukunda Imana, ugomba kubanza kubereka ko nawe uyikunda. Nibabibona, bashobora kuzakurikiza urugero rwawe.—Soma mu Gutegeka kwa Kabiri 6:5-7; Imigani 22:6.
Wakora iki ngo ugere abana bawe ku mutima?
Ijambo ry’Imana rifite imbaraga (Abaheburayo 4:12). Ku bw’ibyo, ujye ufasha abana bawe kumenya inyigisho z’ibanze zo muri Bibiliya. Kugira ngo Yesu agere abantu ku mutima, yababazaga ibibazo, akabatega amatwi maze akabasobanurira Ibyanditswe. Niba wifuza kugera abana bawe ku mutima, uzakurikize uburyo Yesu yakoreshaga yigisha.—Soma muri Luka 24:15-19, 27, 32.
Nanone kandi, inkuru zo muri Bibiliya zivuga ibyo Imana yagiye igirira abantu, zishobora gufasha abana bawe kuyimenya no kuyikunda. Nujya ku rubuga rwa www.jw.org/rw, uzahasanga ibitabo byagufasha kugera kuri iyo ntego.—Soma muri 2 Timoteyo 3:16.


text:
Ubuhamya bwa Janviere waturikanywe n’igisasu agacika ukuguru
Ndabyibuka nari mfite imyaka umunani ubwo nagendaga njyenyine mu nzira nza guhura n’igisasu ndi njyenyine kiranturikana kiranzamura kinkubita hejuru mu giti ngumamo nsa n’ubuze ubwenge ariko ngiye kumva numva ijwi rirambwiye ngo nimbyuke ngende
Ubwo narabyutse mba nituye hasi ngiye kwireba nsanga akaguru k’iburyo kajanjaguritse kose hasigaye igufwa ryo hagati na ryo ritariho, agatsitsino karyo kari kashize burundu, ijisho ryo ryari ryavuyemo ntabasha kurirebesha, mbese muri make nisanze nakomeretse ahantu hatandukanye henshi cyane
Ariko kuko nari nkishyushye narihanganye ndagenda kuko aho nari ndi nta muntu wari kuntabara naragenze ngeze aho numva ndushye nburundu mba ngeze ku rugo rwa mbere, uwambonye yahise avuza induru ariyamira cyane ndamubwira nti mfata ndarushye ngiye kumufata aranyitaza ndagwa mpita nsa n’ubuze ubwenge
Ubwo bahita bashaka imodoka ngo ize intware, yangezeho nyuma y’iminota 40 basanga ntarashiramo umwuka njya kwa muganga ariko bene data umubiri ni ubusa busa, uyu mubiri twambaye ni mwiza ariko ni ubusa, njyewe navukiye mu muryango mwiza turi abakire cyane ariko ku munsi w’amakuba nabuze imodoka yihuse yanjyana kwa muganga
Bene data iby’isi ni byiza ariko, namenye ko ubutunzi ari umushyitsi uza agataha adasezeye, ubwo imodoka ikimara kuza abantu baransiganiye cyane ngo banjyane kwa muganga ariko abandi bati yapfuye, bose baza guhuriza ku kuba napfuye bemeranya kujya kumpamba ariko ndihangana n’akajwi gato cyane ndababwira nti munyihorere ndacyari muzima
Namaze kuvuga iryo jambo mpita njya muri koma banjyana kwa muganga, ndashima Imana ko ishonora byose
Singiye kuvuga byinshi ariko nageze ahom ara igihe muri koma ndagenda ndbora inyo zikajagata umubiri wose izindi zikanyinjira ndagenda ndanuka ndabora burundu abantu baranyinuba baranjugunya
Abaganga bananirwa kumvura ariko Imana yo mu ijuru yangiriye neza irategeka ubuzima bwanjye burakomeza
Njya gukira ibyo bisebe byose rero Imana yakoresheje umuyaga ubwo abaganga bari bananiwe neza bashaka kunca akaguru kandi, Imana ihishurira umuntu kunjyana hanze mu muyaga kuko nari maze amezi n’amezi mu bitaro ntagera hanze, umunsi umwe wonyine banjyanye mu muyaga, ibisebe biruma, ibyumweru bibiri gusa nari nkize ndataha
Ubwonko bwari bwarangiritse burundu ntabasha kuvuga ariko ndashima Imana ko narangije kaminuza Imana yo mu ijuru yangiriye neza ndi umuhamya wabyo yankoreye imirimo n’ibitangaza ndishima
Mbashimiye Imana y’amahoro ni data wa twese mwiza igira ibambe ryinshi yarakoze kunkiza ubwo nari mpfuye
Bene data ni mwiyange dukurikire kristo kuko uyu mubiri twambaye ari ubus gusa, nimwizere Imana kandi muyizezwe n’ubugingo buhoraho itubikiye
Amen !
Src : Zaburi nshya
[email protected]


text:
Abanyeshuri ba INILAK mu gukarishya ubwenge bw’abangavu n’ingimbi 670
Abanyeshuri biga muri INILAK bakanguriye abangavu n’ingimbi 670 bo mu mashuri yisumbuye, biga mu kigo cya Groupe Protestant de Rwamagana ku kwirinda ibiyobyabwenge.
Aba banyeshuri babikoze mu rwego rw’icyumweru cyahariwe abanyeshuri mu mashuri makuru na za kaminuza, abanyeshuri bo muri INILAK, kuri uyu wa 14 Werurwe 2013, bahuguye abanyeshuri bo mu kigo cya Groupe Protestant de Rwamagana, giherereye mu Karere ka Rwamagana ku kwirinda ibiyobyabwenge.
Mu moko y’ibiyobyabwenge byakoreshwaga (...)
Abanyeshuri biga muri INILAK bakanguriye abangavu n’ingimbi 670 bo mu mashuri yisumbuye, biga mu kigo cya Groupe Protestant de Rwamagana ku kwirinda ibiyobyabwenge.
Aba banyeshuri babikoze mu rwego rw’icyumweru cyahariwe abanyeshuri mu mashuri makuru na za kaminuza, abanyeshuri bo muri INILAK, kuri uyu wa 14 Werurwe 2013, bahuguye abanyeshuri bo mu kigo cya Groupe Protestant de Rwamagana, giherereye mu Karere ka Rwamagana ku kwirinda ibiyobyabwenge.
Mu moko y’ibiyobyabwenge byakoreshwaga n’abahuguwe, harimo ingoza zitwa mukubite umwice, furaha, host, zebra, urumogi n’izindi.
Mu biyobyabwenge abanyeshuri bahuguwe bagaragaje nk’ibikunze gukoreshwa dore ko bamwe muri bo bahamya ko babikoresha, ni inzoga, itabi (isigara), urwagwa rw’inkorano, kanyanga zikunze kuboneka mu ntara y’Iburasirazuba, urumogi, kunywa ku nkono y’itabi y’ababyeyi babo, inzoga zitwa mukubite umwice, Furaha, Host, Zebra n’izindi ngo ziba ziri mu dushahi.
Umunyeshuri wiga mu mwaka wa kane, utifuje gutangaza umwirondoro we, avuga ko yatangiye kunywa ibiyobyabwenge afite imyaka 14, “Narinzi inzoga nyinshi ariko njyewe utwo nafataga ni turiya dushashi twa Zebra, twa Furaha na twa Mukubite umwice. Narinzi ko mu buzima bwanjye ntahinduka, ariko ubwo bigishaga numvaga ndimo kugenda mpindura ibitekerezo.
Dushimimana Emmanuel wiga muri INILAK, wari umwe mu bahuguye, avuga ko iyo ugenzuye usanga n’abakobwa babifata, agira ati “Si abahungu gusa kuko n’abakobwa bavuga ko bibongerera imbaraga mu myigire yabo, ngo bituma bakora byinshi kurusha ibyo bagakoze ari bazima, ukumva rero ko babifata bazi ko bibajyana aheza kandi bibica.”
Abarezi n’ababyeyi babo, barakangurirwa kujya banyuzamo bakabigisha ku kurwanya ibi biyobyabwenge byangiza ubuzima bw’abana b’u Rwanda.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Izina Israel Mbonyi si rishya mu matwi ya benshi, cyane ko ibihangano bye byamaze gucengera mu buzima bw’Abanyarwanda bakunda ijambo ry’Imana rinyuze mu ndirimbo. Ibi byagaragariye mu gitaramo cya mbere uyu musore yakoze amurika album ye ya mbere, cyabereye muri Serena Hotel i Kigali, mu ijoro ryo ku wa 30 Kanama 2015, cyitabirwa n’amagana y’abantu bari bamufitiye amatsiko.
Icyo gihe hari bamwe batahanye agahinda ko kutamubona kubera ubwinshi bw’abitabiriye imyanya igashira n’aho guhagarara, ariko ababashije kwinjira batahanye umutima ukeye n’ibyishimo bidasanzwe ku bwo kubyinana n’uyu muvugabutumwa wamamaza imbaraga za Yesu abinyujije mu mudiho uherekejwe n’amagambo yomora ibikomere ku mitima ya benshi.
Israel Mbonyi nyuma y’igihe acecetse yongeye gukora mu nganzo, ashyira ahagaragara indirimbo nshya yise ’Sinzibagirwa’ yakoze agendeye ku buhamya bw’abantu batandukanye. Avuga ko igaruka cyane ku butumwa buri no muri Zaburi 107 guhera ku murongo wa kane akabuhuza n’ubuzima ndetse n’amateka Abanyarwanda banyuzemo.
Yagize ati "Sinzibagirwa ni indirimbo ikubiyemo ubuhamya bw’abantu benshi batandukanye [...] nabijyanishije n’amateka yacu twanyuzemo nk’abanyarwanda n’abandi bose bafite ubuhamya bwo kuvuga. Abantu benshi iyo bageze mu byiza bakunda kwibagirwa ibyo banyuzemo mbere, iyi ni indirimbo ikangura abantu kutibagirwa ibyo Imana yabakoreye n’aho yabakuye."
Uyu muhanzi yabwiye IGIHE ko iyi ndirimbo ari imwe zigize album amaze igihe ategura abifashijwemo n’umuhanga mu gucuranga witwa Higiro Bruce ari na we bari bakoranye mu ndirimbo zose zatumye amenyekana. Uyu musore bakoranye asanzwe anacurangira Korali Hoziyana ya ADEPR Nyarugenge.
Mbonyi yagize ati "Album izaba yitwa ’Intashyo’ izaba igizwe n’indirimbo umunani, ndumva muri Nyakanga zose zizaba zaragiye hanze, hanyuma mu mezi ari imbere Imana nimfasha nkazategura n’igitaramo. Igihe nzayimurikira ntabwo ndagitangaza, ndacyabitekerezaho mbitegura neza."
Yakomeje avuga ko kugeza ubu indirimbo zigize album ’Intashyo’ zarangiye, ’hasigaye nk’imwe cyangwa ebyiri’ bakirimo kunoza neza.
Ati "Ubutumwa buri kuri iyi album ni ubwo gukomeza abakirisitu n’abandi bantu bose cyane cyane Abanyarwanda. Ndababwira gukomera mu bihe byose ducamo, ni nayo mpamvu nayise ’Intashyo’, ni uko irimo amakuru avuga ubutumwa bw’uko ejo ibihe byiza bigiye kuza kandi Imana ishobora kutugirira neza."
Ubwo aheruka kumurika album ye, CD y’indirimbo z’uyu muhanzi abafana bayiguze amafaranga akabakaba miliyoni ebyiri ndetse benshi mu bamureze kuva agitangira gucuranga bamugabira inka eshatu bashima ubutumwa atanga binyuze mu bihangano bye.
Mbonyi avuga ko mu mishinga afite Imana nimushoboza azakora n’amashusho y’indirimbo ze, gusa agahamya ko icyo yibandaho cyane ari ubutumwa aba yatanze bwumvikana mu majwi kurusha gukora amashusho ngo yamamare.
Indirimbo nshya ya Israel Mbonyi yise ’Sinzibagirwa’


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 1, 11-14)
Bavandimwe, 11Kristu ni we kandi twatorewemo tugenwa mbere y’igihe ku buryo buhuye n’umugambi w’Ugenga byose, 12kugira ngo twebwe abashyize amizero muri Kristu, tubonereho gusingiza ikuzo ryayo.13Namwe rero aho mumariye kumvira ijambo ry’ukuri, ari yo Nkuru Nziza y’ugukizwa kwanyu, mukaryemera, ni We mukesha kuba mwarashyizweho ikimenyetso cya Roho Mutagatifu wasezeranywe, 14ari na We musogongero w’umugabane twagenewe, ubanziriza icungurwa ry’umuryango Imana yironkeye ngo ihore isingirizwa ikuzo ryayo.
ZABURI (Zab 33 (32), 1-2, 4-5, 12-13)
Inyik/ Imana yadusakajeho imigisha,
kugira ngo ihore isingirizwa ikuzo ryayo.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabona bene muntu bose.
IBANGONDIRIMBO RIBANZIRIZA IVANJILI (Zab 33 (32), 22)
Alleluya Alleluya.
Uhoraho, ineza yawe iraduhoreho,
nk’uko amizero yacu agushingiyeho.
Alleluya.
IVANJILI
+ Luka (Lk 12, 1-7)
Muri icyo gihe, 1abantu bageze ku bihumbi n’ibihumbi barakorana ndetse barabyigana. Yezu abanza kubwira abigishwa be ati « Mwirinde umusemburo w’Abafarizayi ! » ashaka kuvuga uburyarya bwabo. 2Arongera ati « Nta kintu gihishe kitazagaragara, nta n’igihishiriwe kitazamenyekana. 3Kuko ibyo mwavugiye mu mwijima bizumvikana ku mugaragaro, n’ibyo mwavugiye ahiherereye mwongorera bizatangarizwa ahirengeye. 4Mwe ncuti zanjye reka mbabwire : ntimugatinye abica umubiri, nyuma ntibagire ikindi bashobora kubatwara. 5Ahubwo reka mbabwire uwo mukwiye gutinya : mutinye Umara kwica agashobora no kubaroha mu nyenga y’umuriro. Koko ndabibabwiye : Uwo nguwo muzajye mumutinya. 6Mbese ibishwi bitanu ntibigura uduceri tubiri ? Nyamara nta na kimwe muri byo Imana yibagirwa. 7Mwebweho ndetse n’imisatsi yo ku mutwe wanyu yose irabaze. Ntimugatinye rero : murushije agaciro ibishwi byinshi.


text:
Nk’uko bigaragara mu gitabo cyo kuva ( iyimukamisiri) mu gice cya 12 niho Imana yatanze amabwiriza ya Pasika.
Ubundi Iri jambo "Pasika" mu giheburayo Rivuga "guhita" Byasobanuraga uko Malayika w’Imana azahita muri Egiputa, agahorera abana ba Israyeli.
"Kuko muri iryo joro nzanyura mu gihugu cya Egiputa nkica abana b’imfura bose bo mu gihugu cya Egiputa, imfura z’abantu n’uburiza bw’amatungo. N’imana z’Abanyegiputa zose nzasohoza amateka nziciriye ho. Ndi Uwiteka. Kuva 12:12
Nkuko bigaragara ibihe bya Pasika nibyo kwitondera, kuko bibamo kumeneka kw’amaraso menshi!
Uko wakwitegura kugera Pasika ibaye
#1 ugomba kwitandukanya n’ibitanezeza Imana byose
#2 Kongera guha agaciro Yesu wakiriye kuko niwe Pasika yawe
Nuko nimwiyezeho umusemburo wa kera kugira ngo mube irobe rishya, mube mutakirimo umusemburo wa kera koko kuko Pasika yacu yatambwe, ari we Kristo. 1Abakorinto 5:7
#3 Kutanezerezwa nibyo kurya gusa, ahubwo kwibuka icyo Imana yakoze iduha Umwuka we soko y’umunezero wacu.
kuko ubwami bw’Imana atari ukurya no kunywa, ahubwo ari ubwo gukiranuka n’amahoro no kwishimira mu Mwuka Wera. Rom14:17
Ibihe byiza bidutegura kwambuka, tuva mu byo tumazemo igihe twerekeza mu masezerano mashya.
Pastorviva.pcm@gmail.com Power of Change Ministries


text:
Abantu benshi muri Bibiliya, urugero mu 2 Abakorinto 10:4 Yesu yatwise yatwise urutare.
Intumwa Pawulo ikomeza itubwira mu Abakolosayi 2:7 ko ugomba kuba dushoreye imizi kandi twubakiye kuri we.
Nidushorera imizi muri Kristo Yesu, tuzagira ishusho nziza. Ariko imizi yacu ntituyishorera mu kindi kintu cyangwa mu wundi muntu, tuzaba turi mu kaga.
Nta kintu na cyangwa nta muntu uzakomera kandi uzaba intarumikwa kandi yihagije n’intayegayegayezwa nka Yesu. Niyo mpamvu ntashaka ko abantu bashorera imizi kandi bagakomerera muri jye cyangwa mu murimo w’Imana (Ministere) nkora. Ndashaka kurangira abantu Yesu. Nzi yuko ahari ntabashobora mu buryo bumwe nk’uko nabo batanshobora.
Icyo ni cyo kibazo cyacu nk’abantu; duhora tunanirwa. Ariko Yesu Kristo ntajya ananirwa. Shyira ibyiringiro byawe byose bidahinduka muri Kristo Yesu. Atari mu muntu, atari Atari mu mibereho, Atari mu kindi cyose cyangwa undi muntu wese.
Iyo udashyize ibyiringiro no kwizera kwawe kose mu rutare rw’agakiza kwawe, uba ugana mu kutanyurwa kuzakuzanira gucika integer no kunanirwa. Tugomba kugira gushikama gukomeye cyane mu rukundo rw’Imana idukunda tutitaye kubyo duhura nabyo, ahubwo tuzi neza imbere muri twe ko turi abatsinzi ndetse no kurushaho.


text:
Ubuyobozi bw’Akarere ka Huye buremeza ko bwatangije ingamba zihariye zo gukurikirana ikibazo cy’abatera inda abana bari munsi y’imyaka 18.
Nk’uko byagaragajwe n’ubushakashatsi bw’Ihuriro ry’Imiryango iharanira Uburenganzira bw’Ikiremwamuntu CLADHO, Huye iza ku isonga mu kugira umubare munini w’abangavu batewe inda.
Ubu bushakashatsi bwakozwe umwaka ushize wa 2016 bwari bwakozwe mu mirenge 52 yo mu turere 10 bugaragaza ko abana 818 bari munsi y’imyaka 18 batewe inda ndetse bukagaragaza ko 99% by’ababikora batabihanirwa.
Ubu bushakashatsi bugaragaza ko muri Huye abangavu bageze ku 116 bo mu mirenge 5 batwaye inda ariko hakanaba umwihariko ko muri aka karere nta muntu n’umwe waba anakurikiranweho gutera inda umwangavu.
Murwanashyaka Evariste Umuyobozi w’ishami rishinzwe kurwanya ihohoterwa rishingiye ku gitsina, yagarutse kuri iki kibazo mu minsi ishize ubwo baganiraga n’abanyeshuri bo mu ishuri ryisumbuye rya Rukira riherereye mu Karere ka Huye mu Murenge wa Huye.
Umuyobozi w’Akarere ka Huye wungirije ushinzwe imibereho myiza Niwemugeni Christine avuga ko koko iki kibazo gihari kandi gihangayikishije.
Niwemugeni avuga ko mu gihe ubu bushakashatsi bwaberetse uko bahagaze mu mirenge 5, bifuje guhita batangira ibarura mu mirenge yose ngo hamenyekane neza uko ikibazo gihagaze ku buryo bizabafasha guhangana na cyo.
Yagize ati “Ubushakashatsi bwatweretse ko abo bana bahari kandi ari ikibazo ariko kuko ubwo bushakashatsi bwari bwagiye mu mirenge mike twahisemo ko twabukora mu mirenge yose bikadufasha kumenya uburemere bw’ikibazo bikanadufasha gukurikirana imibereho y’abo bana.”
Yakomeje agira ati “Ibyo bizadufasha kumenya ibigomba gukurikiranwa, ibyageze mu nkiko n’ibitarahagera, abana baretse ishuri, abo twafasha kugira ngo basubire mu ishuri, turebe abo ababyeyi birukanye kuko na byo bibaho, kandi ibyo turimo kubifatanya n’abajyanama b’ubuzima.”
Ku kijyanye no kuba nta muntu wo muri Huye urakurikiranwaho gutera inda umwana w’umwangavu, Niwemugeni avuga ko iyi nzira batangiye ari yo izabafasha kugira icyo bakora.
Ati “Dushobora kuzasanga bamwe bafite ikibazo cy’ubuzima cyane, abandi wenda ari ukuva mu ishuri ariko icyihutirwa ni icyo cy’ubutabera kuko aha tunibaza ko imiryango nyirizina y’abana itabishyiramo ubushake buhagije ariho bizadufasha kwigisha ababyeyi kugira ngo babigiremo uruhare babone ubutabera.”
Avuga ko kugeza uyu munsi ntawigeze ageze ikibazo kuri polisi hanyuma ngo abure ubutabera.
Icyakora yemera ko byaba byaratinze ko habaho uburyo butuma ababikora bashyikirizwa ubutabera ariko noneho igisubizo kikaba kigiye kuboneka kuko ngo bashyizeho itsinda rigizwe na polisi n’ubushinjacyaha ndetse n’abandi bireba bose.


text:
Umuraperi Hakizimana Amani wamamaye nka Ama G The Black yagaragaje agahinda afite nyuma yo kwamburwa amafaranga n’umwe mu bahanzi bakomeye batwaye irushanwa rya Primus Guma Guma Super Star.
Am G The Black w’i Kanombe yavuze ko umwaka n’igice wirenze yambuwe amafaranga n’umuhanzi atifuje gutangaza amazina, anahungira kure ibyo kuvuga amafaranga amufite kuva icyo gihe.
Uyu muraperi azwiho kudaca ibintu kuruhande no kutanigwa n’ijambo rimuri ku mutima.
Mu butumwa yasangije abakunzi be binyuze kuri Instagram yatangaje ko hashize umwaka n’amezi atanu hari umuhanzi (atavuze izina) umurimo amafaranga nayo atatangaje umubare akaba yaranze kumwishyura.
Ama G yiteguye gushyira hanze uyu muhanzi naba atamwishyuye
Ngo muri icyo gihe cyose uwo muhanzi ntiyigeze amwegera ngo babiganireho cyangwa se amubwira ko yayabuze.Yavuze ko ubukene bubaho ariko ko byose bikemurwa no kubwiza umuntu ukuri.
Yongeye ko mu gihe atamwegera ngo bakemure ikibazo bafitanye azamushyira ahagaragara
Yagize ati “Hari umuhanzi undimo amafarana menshi hashize umwaka n’amezi atanu nimuzumva inkuru yanjye nawe ntimuzagire ngo ni ukumwubakiraho izina, turi mu ntambara yo gushaka amafaranga none arashaka kundya amafaranga.
Natampamagara ngo dukemure kino kibazo muzaba mubyumva, mfite ibimenyetso simusiga.”
Mu butumwa burebure nawe ubwe yivugira ko ari ubwa mbere yanditse ibintu byinshi yanahishuye ko ntako atagize ngo uwo muhanzi amwishyure kugeza n’aho yagiye kumureba mu rugo iwe bakamubwira ko adahari nyamara uwo yishyuza ari mu nzu imbere.
Mu gusa n’uhishura uwo muhanzi, Ama G yabwiye abamukurikirana ko uwo muhanzi ari mu batwaye PGGSS anaboneraho gusaba abafana kujya bamufata nka bihemu kuko yamuhemukiye.
Yagize ati “ Ngiye gushaka andi ariko najya aba ahagaze ku rubyiniro mujye mumenya ko ari bihemu ... kandi mu bantu batwaye Guma Guma bose ari muri bo.”
Bamwe bahise bakeka Jay Polly, bashingiye ku kuba aba bombi baragiranye umubano wihariye muri Kanama 2016 ubwo bamurikaga album ‘Ubuzima Bwanjye’. Hari n’abandi bacyeko ari Riderman ariko bavuga ko atabikora bitewe n’uko basanzwe bamuzi.
Uyu ati “ hhh yagukujeho musaza ariko burya inzira nziza yo gukemura ikibazo nukugisanga si ukugihunga iyo uguhunze kirakwica. Gusa nabe intwari akwishyure papa kuko numujyana mu buyobozi sinibwira ko ariho azumva ari fierre zibyo yagukoreye niyigaye aguhe utwawe mn.”
Undi nawe ati “Jay nifeke n’ ubundi nikata zamuzamuye ntamiririmbireye njye sinakumva ingomaze zintericyaka gx nabatamuzi bamumenye.”
Uyu nawe ati “Byo byoo rwose namwemeraga ariko kuva ubu ajye yiyumva kbs kampite na deleting ngo ni zakanyarirashisho zee peee ukuntu namwemeraga nku munu w’umugabo arikoo ni fakee ukunu se wishyuza neza ntawundii mwahangana atari jay polly kbs watwaye guma guma cg ni rider man asee yabikora rusake reka reka ntiyabikora pee @jay polly @ridermanriderzo uyafite nakwishyure peeee.”
Undi yagize ati “nagasuzuguro peee niba aruko yakugenje ni foooo turamugaye nubwo tutamuzi turamugaye kuki atakubwije ukuri koko turamugaye peeee nawe yigaye.”


text:
Nyanza: Abagize DASSO barahiriye kuzuza neza inshingano bashinzwe
Abagize urwego rwunganira ubuyobozi bw’akarere ka Nyanza mu gucunga umutekano basimbuye urwego rwa Lokodifensi yacyuye igihe barahiriye kuzuza neza inshingano zabo tariki 11/09/2014  .
Uyu muhango wabereye mu cyumba cy’inama cy’akarere ka Nyanza abagize uru rwego rushya rwa DASSO ( The District Administration Security Support Organ) bakoze indahiro mbere y’uko batangira imirimo yabo bagiye gushingwa. Iyo ndahiro bavuze ikubiye mu ngingo ya 61 y’itegeko nshinga rya Repubulika y’u Rwanda.
Ibijyanye n’iyi ndahiro kandi binateganwa mu ngingo ya 8 y’itegeko rigenga uru rwego rwunganira ubuyobozi bw’akarere mu gucunga umutekano.
Mu mezi hafi atatu bamaze mu mahugurwa bavuga ko bungutse ubumenyi bwinshi mu birebana no gucunga umutekano w’abantu n’ibyabo ndetse ngo biteguye kuzafatanya n’izindi nzego bahuje intego mu gukumira ibyahungabanya umutekano.
Umuyobozi w’Akarere ka Nyanza Bwana Murenzi Abdallah wakiriye indahiro z’aba bagize urwego rwa DASSO yabasabye gushyira inyungu z’abaturage imbere kurusha izabo bwite bakitandukanya n’ikintu cyose cyatuma abo bashinzwe kurinda babatakariza icyizere.
Mu mvugo ibaburira umuyobozi w’akarere ka Nyanza yagize ati: “Mugiye kumara igihe cy’amezi atatu mukorerwa igerageza mu kazi abo tuzasanga ntako bashoboye bazasezererwa nta mpaka ariko abagashoboye tuzakomezanya nabo ndetse basinyishwe amasezerano y’imyaka itanu ishobora kongerwaâ€
Yabasabye gukorana bya hafi na hafi n’abashinzwe umutekano barimo polisi y’igihugu ariko abibutsa ko bataje gusimbura ibyo yari isanzwe ikora ahubwo ngo ikigamijwe ni ubwuzuzanye mu birebana no gucunga umutekano w’abantu n’ibyabo.
Abagize uru rwego rwa DASSO hari imirimo batemerewe kubangikanya n’aka kazi kabo nko kujya mu mitwe ya politiki no kwishora mu mirimo y’ubucuruzi nk’uko umuyobozi w’akarere ka Nyanza Murenzi Abdallah yakomeje abibasobanurira.
Nk’uko babitangaje ngo ubumenyi bahawe mu bijyanye no gucunga umutekano ni impamba nziza izabafasha kuzuza neza inshingano zabo.
Umutesi Ziada umwe muri aba bagize urwego rwa DASSO barangije amahugurwa yabo y’icyiciro cya mbere yatangaje ko ku ruhande rwe yiteguye gutanga umusanzu we mu kurwanya ibihungabanya umutekano birimo ikoreshwa ry’ibiyobyabwenge mu murenge wa Busasamana aho yasabwe gukorera.
Mu gihe abagize DASSO bari bamaze gukora indahiro zabo bagize ibyo basaba ubuyobozi bw’akarere ka Nyanza bagiye gukoreramo nko kubaha ibikoresho ndetse n’imyambaro isimbura iyo bafite kugira ngo barusheho kujya buzuza neza ibiri mu nshingano zabo.
Ubuyobozi bw’akarere ka Nyanza buvuga ko bwungutse andi maboko aje kubafasha mu kunoza ibirebana n’umutekano bwabasezeranyije ko mu gihe cy’ukwezi kumwe ibikoresho by’ingenzi basaba bazaba babishyikirijwe.
Uko ari 40 barahiye baje biyongera ku bandi bakozi basaga 300 bari basanzwe bakorera mu karere ka Nyanza nk’uko Murenzi Abdallah uyobora aka karere abivuga.


text:
NONESE MUGIRANGO BARINDE UMUTEKANO WABANDI BASIGE UWABO NANJYE NAMURASA AHUBWO MUBAREKURE BASUBIRE MUKAZI VUBA
Abobasirikare mubabarire rwose.kuko abaturage bamwe nabamwe turiyenza pee.
Erega burya umuntu ninkundi ese iyo batamurasa akayibaka byaribugende bite Ahhhhhhh nyamara mbona bararengeye benshi rahira ko atari bumare umudugudu wose numujinya yari afite natwe abaturage tujye twumva ko umuntu ufite imbunda ntago aba afite igiti cyo kureberaaaaa gusa iricaaa ntikina biriya niba haricyo bapfuye yagombaga kubarega bagahanwa hatabayeho kubarwanya ngaho ubutabera nibukore ibyabwo Ark bibuke rubanda rwari bubigwemo iyo Ayibaka. Murakoze
mwababariye abo basirikare ko bemeye icyaha.ese uwo musivire yashakaga imbunda yiki we?
IZI NKORAMARASO MUZIFUNGE
Aah ni danger!! Mureke uburatabera bukore akazi kabwo
INGABO ZACU ZIFITE UBUPFURA N’UBUNYANGAMUGAYO MUBYUKURI BAGIYE KUMWICA YABAREMBEJE,ESE UWO MUSIVIRE IMBUNDA YASHAKAGA IYIKI? MUBANZE MUMENYE IMPAMVU BAMWISHE.MUDUFASHE ABO BAHUNGU BACU MUBAFUNGURE RWOSE.AKAZI KABO BARAKAZI.MUBABABARIRE
nimurekure abobana rwose, none se mwagirango babigenze gute kweli, barimukazi bashinzwe kumutekano, none se muzi icyo uwo washakaga kubambura imbunda yashakaga kuzikoresha? ingabo zacu zigira displine rwose nimukazisebye. ntago barigupfa kumurasa gusa. kandi nizera ko icyaha kigomba gukumirwa kitaraba.


text:
Abarembejwe n’uwo munuko ni abo mu Mudugudu wa Kumukenke, bafite impungenge ko ingaruka ku buzima bwabo.
Aba baturage babwiye IGIHE ko ubuyobozi bw’Akarere ka Muhanga bwahaye Koperative AGRUNI gushyira imyanda y’uruvange ahantu hatuwe, bikabateza umunuko ukabije.
Kuri ubu inzu z’aba baturage zihora zifunze ntizigeramo umwuka, birinda ko amasazi abatera, akiyongera ku munuko uturukamo.
Mu ijwi ryuje agahinda, Sagahutu Jeremie utuye hafi y’iki kimoteri avuga ko ubu hari umunuko ukabije, bakibaza uko bizaba bimeze imvura nigwa ari nyinshi bataratabarwa.
Yagize ati “Imodoka zizana iyo myanda, usanga huzuyemo amayezi, amagufa, impu n’ibindi byaboze. Ugasanga imbwa zibyirukankana hano hanze cyangwa ibisiga bigaterura nk’izo mpu zikabijugunya hejuru y’amazu yacu, ubundi umunuko ukatwibasira koko.”
Kampire Ester, umubyeyi nawe utuye muri aka gace, yavuze ko bagaragariza inzego z’ibanze ko babangamiwe, bakabwirwa ko ikimoteri ari icy’akarere, imodoka zimena imyanda zigakomeza ubutitsa kubihasuka. Byongeye hakaba hari impungenge ko kizanduza n’amazi y’isoko bamomaga.
Yagize ati “Buriya ureba munsi hariya hari ahantu hari iriba ry’amazi tuvomaho ndetse ubu n’abanyamugi baza kurivomaho ngo i Gitarama (Umujyi wa Muhanga) amazi ntayo bafite yarakamye ku buryo ariyo abaturage bakoreshaga, nyamara iyo myanda uko ihasatira bafite ubwoba ko nayo iyanduza.”
Avuga ko imvura yatangiye kugwa bakaba bafite impungenge ko bazahura n’ibibazo bikomeye cyane, kuko amazi avamo ashokera aho bavoma.
Umuyobozi w’Akarere ka Muhanga, Uwamariya Béatrice, ntiyahakanye ko abo baturage bari mu kaga, avuga ko hari gushakwa umuti urambye.
Yagize ati “Abaturage bagaragaje impungenege zabo ariko turi mu nzira igana ku gisubizo kirambye kuko uku kwezi kwa cyenda twamaze kwemeza ko ijyanwa kumenwa mu Ruhango gusa hari ikiziyongera ku mafaranga batangaga yo kubakurira imyanda mu ngo zabo; gusa hazanozwa uburyo bizakorwa mu gihe cya vuba maze hatangire hatunganywe ku buryo butangiza ibidukikije aho icyo cyari kiri.”
Akomeza avuga ko Akarere ka Ruhango kamaze kubaka ikimoteri kigezweho, aho bashaka ko abo bahaye isoko bazajya bajyanayo imyanda ivuye i Muhanga.
Mu igenamigambi ry’Akarere ka Muhanga ryo mu ngengo y’imari ya 2012-2013 higeze gukorwa inyigo y’ikimoteri kigezweho cyashoboraga gutwara arenga miliyoni 789 z’amafaranga y’u Rwanda ariko kugeza ubu nta kanunu kacyo mu gihe umujyi ukomeje kwaguka ubutitsa.


text:
Kugira akantu k’umwihariko mu rugo bifasha Liberathe kwiremamo ikizere no gupangira ahazaza
Habarurema Liberathe utuye mu karere ka Kamonyi Umurenge wa Kayumbu avuga ko kugira imihigo akanaharanira kuyishyira mu bikorwa bimufasha kwiteza imbere no kunganira umugabo we mu iterambere ry’urugo kuko kuri we asanga hari ubwo abagabo bagira ibitekerezo by’imishinga myinshi yateza urugo imbere mu mutwe ariko bagahura n’imbogamizi zo kutabona amikoro ahagije yo kuyishyira mu bikorwa.
Uyu mugore ubusanzwe ukora umwuga w’ubuhinzi bw’imboga abufatanyije n’ubworozi yagize ati: “Uyu mwaka ushize nari mfite umuhigo wo kugura inka ikitwa iyanjye kuburyo n’ubwo hari izindi nka mu rugo nasabye umugabo ko amfasha nkahigura umuhigo wanjye. Iyi nka rero muzo umugabo aba afitiye imipangu yo ntayibara kuko ayifata nk’aho atari iyacu.”
Uyu mugore yakomeje atubwira ko iyi nka ayifitiye umugambi munini kuko ngo nibyara azahita afunguza konti y’umwana wabo muto kugeza ubu ufite amezi 16 akaba ariyo izamurihira amashuri n’ibindi bya ngombwa umwana akenera akiri muto.
Habarurema yakomeje agira ati: “Ubu irahaka mu kwa 2 uyu mwaka dutangiye izabyara, twamaze kubyumvikanaho n’umugabo ko amata izajya ikamwa umwana azajya anywaho andi tukagurisha nkamuzigamira amafaranga kuri konti ye nzamufunguriza muri populaire aya mafranga akazajya amufasha mubyo azajya akenera mu buzima bwa buri munsi amaze kuba mukuru. […] iyi nka rero n’izizajya ziyikomokaho ubu mfite gahunda ko nzajya nzoroza. Kuburyo umwana azajya ku ishuri zarabaye nyinshi noneho zikamufasha kubona amafranga z’ishuri bitangoye.”
Iki gitekerezo Habarurema yagikuye kuri gahunda we na bagenzi be babana mu matsinda ya ba mutima w’urugo bagira yo kwiremamo ikizere gikomeye babicishije mu mihigo bahiga umwaka utaratangira w’ibyo bagomba kugeraho mu mwaka bagiye gutangira, bakayandika mu makaye ubundi bakayabitsa umuyobozi w’itsinda bakanabijyana ku muyobozi w’umudugudu.
Ahereye ku mafranga 1200frs ya buri cyumweru atanga mu itsinda Habarurema yafashe mu kimina ibihumbi 380000frs ahita yunganira umugabo bazana amazi mu rugo, ubu avoma amazi mu rugo, akuraho andi 40000frs agura telefoni igezweho (smart phone) [abivuga aseka kuko yabonaga abandi bagore bazifite akumva arayifuje akibaza ati: “Ese ubundi njye ndabura iki ngo nyitunge ko nanjye ndi umukozi”] amafranga asigaye ayaguramo iyi nka afata nk’ahazaza heza h’umwana we.
Tumubajije gahunda y’imihigo afite uyu mwaka yagize ati: “Ubu mfite gahunda namaze kunoza hamwe n’umugabo wanjye y’uko nzongera ubuso bw’umurima nahingaga kuburyo umusaruro wcu uziyongeraho 45% by’uwo twagize uyu mwaka.Nzagurira igare umwana wanjye mukuru azajya agendaho agiye kwiga mu mafranga nzakura mu mboga, mfite na gahunda yo kugura inkoko 5 zo gutangiza ubworozi bw’inkoko ubunani bukirangira ariko nteganya kuzazongera nyuma buhoro buhoro zikaba nyinshi.
Ati "Mu mpeshyi tuzahindura isakaro ry’inzu dukureho amategura dushyireho amabati, Nta mwana wanjye uzata ishuri, nzarihira umwana uri kwigira permit ya moto ayibone, nitumara kuvugurura inzu n’umwana yabonye permit tuzaguza miliyoni imwe muri SACCO ngure moto kuburyo inzu ariyo nzaba natanzeho ingwate. Mu kwa 3 nzaba mfite amashanyarazi mu nzu iwanjye nibidakunda nzaba mfite ayimirasire. Nzita ku karima k’igikoni, mboneze urubyaro, Compte yanjye izabyimba itubuke amafranga azamuke.” Ibi byose akaba yaranabidusobanuriye atwereka ibimenyetso byabyo kuko aba abifite mu ikayi bikagaragara ko aba yafashe umwanya wo kubitekerezaho no kubipanga neza uko bizakurikirana."
Habarurema agira inama abagore bagenzi be bataratangira kwigiramo gahunda yo kugaragaza uruhare rwabo mu iterambere ry’urugo, gutangira gutekereza kucyo bakora bakunganira abatware babo kuko bifasha urugo rwose kwihaza mu bukungu no kwiteza imbere.


text:
Buriya amasezerano y’Imana abantu benshi bajya bibwira ko iyo yavuze iba yavuze (itakwivuguruza). Ariko uko ubyitwayemo bishobora gutuma isohoza ayo masezerano cyangwa se ikayareka ntiyasohoze.
Ndaka kuvuga ku mutambyi witwa Eli, yari afite amasezerano meza. Ariko umva uko havuga. Haravuga ngo “Bukeye haza umuhanuzi w’Imana, asanga Eli aramubwira ati “Uwiteka aravuze ngo ‘Mbese siniyeretse umuryango wa so, bakiri muri Egiputa mu buretwa bw’inzu ya Farawo? Sinamutoranije mu miryango yose y’Abisirayeli nkamugira umutambyi wanjye, akajya ku gicaniro cyanjye koserezaho imibavu, akajya yambara efodi imbere yanjye? Kandi sinahaye umuryango wa so, ibitambo byose by’Abisirayeli byokejwe mu muriro? None ni iki gituma mutera imigeri ibitambo n’amaturo nategetse kuntambirira mu nzu yanjye, ukubaha abahungu bawe kubandutisha, mukitungisha ibyiza byo mu bitambo byose by’ubwoko bwanjye bwa Isirayeli ngo muhonjoke?’ Ni cyo gitumye Uwiteka Imana ya Isirayeli ivuga iti ‘Ni ukuri nari navuze yuko ab’inzu yawe n’ab’inzu ya so bazajya bagendera imbere yanjye iteka ryose’, ariko none Uwiteka aravuze ngo: Ntibikabeho kuko abanyubaha ari bo nzubaha, ariko abansuzugura bazasuzugurwa. (1Samweli 2:27-30)”
Usomye aya magambo yose ndetse ukanayaragiza, Imana igenda ipangura ibyo yari yaramubwiye byose. Yaravuze ngo “abanyubaha nibo nzubaha ariko abansuzugura bazasuzugurwa” ntabwo rero amasezerano y’Imana utubahirije kuyubaha, no kuyitegereza, no kuyizera no kuyikiranukira yazasohora.
Erega ijambo gukiranuka cyangwa kugira mu mutima inzira zijya I Siyoni, ni ijambo rikomeye cyane. Mu bintu bitera Imana gukora, harimo no kuba yishimiye umuntu.
Amasezerano rero, ntabwo ari ntayegayezwa, ashobora guhinduka. Kubaha Imana ni fondation yo kugira ngo isohoze amasezerano yakuvuzeho. Ibyo yavuze ibasha kubihindura mu gihe utayubashye. Ntabwo rero wagendera ku masezerano gusa, ngo witware uko wishakiye, ngo ugire ibyo ubonye ngo wibwire ko itabihindura.